cyanic-selkie/wikianc huggingface dataset:
ഇബ്ൻ ഹസം
അന്തലൂസിൽ ജീവിച്ചിരുന്ന ഒരു ബഹുമുഖപ്രതിഭയായിരുന്നു ഇബ്ൻ ഹസം എന്ന ചുരുക്കപ്പേരിൽ അറിയപ്പെട്ടിരുന്ന അബൂമുഹമ്മദ് അലി ബിൻ അഹ്‌മദ് ഇബ്ൻ സഈദ് ഇബ്ൻ ഹസം. (أبو محمد علي بن احمد بن سعيد بن حزم 7 നവംബർ 994-15 ഓഗസ്റ്റ് 1064)
നിയമജ്ഞൻ, ചരിത്രകാരൻ, തത്വജ്ഞാനി, ദൈവശാസ്ത്രജ്ഞൻ, ഹദീഥ് പണ്ഡിതൻ എന്നിങ്ങനെ വിവിധ മേഖലകളിൽ ശോഭിച്ച അദ്ദേഹം, കൊർദോവ ഖിലാഫത്തിലായിരുന്നു ജനിച്ചത് (ഇന്നത്തെ സ്പെയിനിലെ കൊർഡോവ).
നാനൂറോളം ഗ്രന്ഥങ്ങൾ എഴുതിയതിൽ നാല്പതോളം എണ്ണം ഇന്നും ലഭ്യമാണ്.
അവലംബം
വർഗ്ഗം:ഇസ്ലാമിക തത്ത്വചിന്തകർ
ദ ലാസ്റ്റ് ഫാമിലി
2016ലെ കേരള അന്തരാഷ്ട്ര ചലചിത്രോൽസവത്തിൽ പ്രദർശിപ്പിച്ച ഒരു പോളിഷ്  ചിത്രമാണ് ദ ലാസ്റ്റ് ഫാമിലി (Ostatniarodzina). ജാൻ മാതുസിൻസ്കി(Jan P Matusynski) ആണ് ഈ ചിത്രത്തിന്റെ സംവിധായകൻ.
സംക്ഷിപ്ത വിവരങ്ങൾ
തിരക്കഥ    : റൊബർട്ട് ബൊളിസ്റ്റോ സംഗീതം    : പോൾസ്ക്ക
ഛായാഗ്രഹണം: Kacper Fertacz അഭിനേതാക്കൾ: Andrezj Seweryn,Dawid Ogrodnik,Andrzej Chyra പ്രദർശന ചലച്ചിത്രോൽസവങ്ങൾ:ലൊകർനൊ(Locarno), ചിക്കാഗൊ, വാങ്കൂവർ
കഥാസാരം
പ്രശസ്ത പോളിഷ് സറിയലിസ്റ്റ് ചിത്രക്കാരനായ സെഡ്സിലോ ബെക്സിങ്കിസിയുടെ  വിചിത്ര ജീവിതത്തെ ആസ്പദമാക്കിയുള്ള ചിത്രമാണിത്. ആത്മഹത്യ പ്രവണത്തയുള്ള മകന്റേയും, ക്ഷിപ്രകോപിയും വിചിത്ര സ്വഭാവിയുമായ ഭർത്താവിന്റേയും ഒപ്പം ജീവിക്കുന്ന ഭക്ത കത്തോലിക്കയായ ഭാര്യയുടേയും കഥ പറയുന്നതാണ് ചിത്രം
വർഗ്ഗം:പോളിഷ് ചലച്ചിത്രങ്ങൾ വർഗ്ഗം:പോളിഷ് ചലച്ചിത്രം
അപ്ലാൻറ്, കാലിഫോർണിയ
അപ്പ്ലാൻറ് അമേരിക്കൻ ഐക്യനാടുകളിലെ കാലിഫോർണിയയിൽ സാൻ ബർണാർഡിനോ കൗണ്ടിയിലെ ഒരു നഗരമാണ്. ഈ മുനിസിപ്പാലിറ്റി സമുദ്രനിരപ്പിൽനിന്ന് ഏകദേശം 1,242 അടി (379 മീറ്റർ) ഉയരത്തിൽ സ്ഥിതി ചെയ്യുന്നു. 2010 ലെ യു.എസ്. സെൻസസ് പ്രകാരം ഈ നഗരത്തിലെ ജനസംഖ്യ 73,732 ആയിരുന്നു. ഇത് 2000 ലെ സെൻസസിലുണ്ടായിരുന്നു ജനസംഖ്യയായ 68,393 നേക്കാൾ കൂടുതലായിരുന്നു. മുമ്പ് നോർത്ത് ഒൻറാറിയോ എന്നു നാമകരണം ചെയ്യപ്പെട്ടിരുന്ന ഈ നഗരം 1906 മേയ് 15-ന് സംയോജിപ്പിക്കപ്പെട്ടു. സാൻ ഗബ്രിയേൽ പർവതനിരകളിലെ ഏറ്റവും ഉയർന്ന ഭാഗത്തെ താഴ്വരയിലാണ് അപ്പ്ലാൻറ് നിലകൊള്ളുന്നത്.
അവലംബം
വർഗ്ഗം:കാലിഫോർണിയയിലെ കൗണ്ടികൾ
സാക്സണി
ജർമ്മനിയിലെ ഒരു സംസ്ഥാനമാണ് സാക്സണി (ജർമ്മൻ: Sachsen; ഇംഗ്ലീഷ്: Saxony). 18,413 ചതുരശ്ര കിലോമീറ്റർ വിസ്തീർണ്ണവുമായി ജർമ്മനിയിലെ പത്താമത്തെ വലിയ സംസ്ഥാനമാണ് സാക്സണി. 4 മില്യണാണ് ജനസംഖ്യ. ബ്രാൺഡൻബുർഗ്, സാക്സണി-അൻഹാൽട്ട്, തൂറിൻഗിയ, ബവേറിയ എന്നീ ജർമ്മൻ സംസ്ഥാനങ്ങളുമായും പോളണ്ട്, ചെക്ക്‌ റിപ്പബ്ലിക്ക്‌ എന്നീ രാജ്യങ്ങളുമായും സാക്സണി അതിർത്തി പങ്കിടുന്നു. ഡ്രെസ്ഡെൻ ആണ് സാക്സണിയുടെ തലസ്ഥാനം. ലൈപ്സിഗ് ആണ് ഏറ്റവും വലിയ നഗരം. ബെർലിൻ കഴിഞ്ഞാൽ പഴയ കിഴക്കൻ ജർമ്മനിയിലെ പ്രധാന നഗരങ്ങളായിരുന്നു ലൈപ്സിഗും ഡ്രെസ്ഡെനും. ജർമ്മൻ ഭാഷയുടെ തൂറിൻഗിയൻ, അപ്പർ സാക്സൺ ഡയലക്ടുകൾ, സ്ലാവിക് ഭാഷയായ അപ്പർ സോർബിയൻ എന്നീ ഭാഷകളാണ് സാക്സണിയിൽ ഉപയോഗിക്കുന്നത്.
അവലംബം
വർഗ്ഗം:ജർമ്മനിയിലെ സംസ്ഥാനങ്ങൾ
അഞ്ചീ മിൻ
അഞ്ചീ മിൻ (Anchee Min) or മിൻ അൻക്വി (ചൈനീസ്: 閔安琪; pinyin: Mǐn Ānqí; ജനനം: ജനുവരി 14, 1957 ഷാങ്ഹായി, ചൈന) സാൻ ഫ്രാൻസിസ്കോയിലും ഹാങ്ഹായി യിലുമായി ജീവിക്കുന്ന ഒരു ചൈനിസ്‍-അമേരിക്കൻ എഴുത്തുകാരിയാണ്. “Red Azalea”, “The Cooked Seed: A Memoir” എന്നിങ്ങനെ രണ്ട് ഓർമ്മക്കുറിപ്പുകൾ, 6 ചരിത്ര നോവലുകൾ എന്നിവ അഞ്ചീ മിൻറേതായി പ്രസിദ്ധീകരിക്കപ്പെട്ടിട്ടുണ്ട്. അവരുടെ ഫിക്ഷൻ രചനകളിൽ ചെയർമാൻ മാവോ സേതൂങ്ങിൻറെ പത്നിയായ ജിയാങ്ങ് ക്വിങ്ങ്  ചൈനയിലെ അവസാനത്തെ ചക്രവർത്തിനിയായിരുന്ന ഡൊവാഗെർ സിക്സി എന്നിവരെപ്പോലെയുള്ള ശക്തമായ സ്ത്രീകഥാപാത്രങ്ങളുടെ സാന്നിദ്ധ്യമുണ്ട്
ജീവിതരേഖ
1957 ജനുവരി4 ന് ഷാങ്ങ്ഘായി യിലാണ് മിൻ ജനിച്ചത്. മാതാപിതാക്കൾ അദ്ധാപകരായിരുന്നു. സാംസ്കാരിക വിപ്ലവം തുടങ്ങിയ കാലത്ത് അവർക്ക് ഒൻപതു വയസ്സായിരുന്നു പ്രായം. ഒരു കുട്ടിയെന്ന നിലയിൽ, ലിറ്റിൽ റെഡ് ഗാർഡിൽ അംഗമായിരുന്ന അവർ മാവോയിസ്റ്റ് വിരുദ്ധനായിരുന്ന തൻറെ പ്രിയപ്പെട്ട അധ്യാപകനെക്കുറിച്ച് അധികാരികൾക്കു റിപ്പോർട്ടുണ്ടാക്കി സമർപ്പിക്കുവാൻ ചുമതലപ്പെടുത്തപ്പെട്ടിരുന്നു. അവർക്ക് 17 വയസ്സു പ്രായമുള്ളപ്പോൾ കിഴക്കൻ ചൈന കടലിന് അടുത്തുള്ള ഒരു കൂട്ടു കൃഷിസ്ഥലത്തേക്ക് അവർ അയയ്ക്കപ്പെട്ടു. അവിടെ അവർക്ക് വളരെ ഭീതിജനകമായ അവസ്ഥകളെ നേരിടേണ്ടിവന്നിരുന്നു. ദിവസം 18 മണിക്കൂർ വരെ ജോലിയെടുക്കേണ്ടതുണ്ടായിരുന്നു. താമസിയാതെ നട്ടെല്ലിനു തകരാർ സംഭവിക്കുകയും ചെയ്തു. കൂട്ടു കൃഷിയിടത്തിൽ വച്ച് ഷാങ്ങ്ഹായ് ഫിലിം സ്റ്റുഡിയോയിൽ നിന്നുള്ള  ഒരു സംഘം അവരുടെ കഴിവുകൾ കണ്ടെത്തുകയും ഒരു നടിയായി മാഡം മാവോയെക്കുറിച്ചുള്ള ഒരു പ്രചരണ ചിത്രത്തിൽ പങ്കെടുക്കുന്നതിനു തെരഞ്ഞെടുക്കപ്പെടുകയും ചെയ്തിരുന്നു. എന്നാൽ​ ഈ ചിത്രം പൂർത്തിയായില്ല. മാവോ സേതൂങിൻറെ മരണത്തിനും ജിയാങ് ക്വിങ്ങിൻറെ   പതനത്തിനും ശേഷം, അവർ മുഖ്യധാരയിൽനിന്നു ബഹിഷ്കരിക്കപ്പെടുകയും മോശം പെരുമാറ്റങ്ങളെ നേരിടേണ്ടിവരുകയും ചെയ്തു. വിഷാദത്തിനടിമപ്പെട്ട അവർ ആത്മഹത്യയെക്കുറിച്ചു ചിന്തിച്ചിരുന്നു. ഇതിനിടെ അവരുടെ അമേരിക്കൻ സുഹൃത്തും നടിയുമായ ജോൻ ചെന്നിൻറെയും സിങ്കപ്പൂരിലുള്ള അവരുടെ അമ്മായിയുടെ സ്പോൺസർഷിപ്പ് സഹായത്തോടെയും മിൻ ഒരു പാസ്പോർട്ട് സംഘടിപ്പിക്കുകയും ഷിക്കാഗോ സ്കൂൾ ഓഫ് ആർട്ട് ഇൻസ്റ്റിറ്റ്യൂട്ടിലേക്ക് പ്രവേശനത്തിന് അപേക്ഷിക്കുകയും ചെയ്തു. പിന്നീട് അവർ അമേരിക്കയിലേയ്ക്കു കുടിയേറി. അമേരിക്കയിലേക്ക് കുടിയേറിയതിനുശേഷം, മിൻ ഒരേ സമയം അഞ്ചു ജോലികൾവരെ ചെയ്തിരുന്നു. Sesame Street എന്ന കുട്ടികളുടെ വിദ്യാഭ്യാസ പരമ്പര സ്ഥിരമായി കാണുകയും ഇംഗ്ലീഷ് പഠിക്കാനാരംഭിക്കുകയും ചെയ്തു. ഷിക്കാഗോ സ്കൂൾ ഓഫ് ആർട്ട് ഇൻസ്റ്റിറ്റ്യൂട്ടിൽ നിന്ന് ഫൈൻ ആർട്സിൽ B.F.A., M.F.A ബിരുദങ്ങൾ നേടി. അവർ വിവാഹം കഴിച്ചിരിക്കുന്നത് Lloyd Lofthouse എന്ന എഴുത്തുകാരനെയാണ്. മകൾ ലൌറിയാൻ ജിയാങ്ങ സ്റ്റാൻഫോർഡ് യൂണിവേഴ്സിറ്റിയിൽ പഠനം നടത്തുന്നു.
ഡോണ അന്റോണിയ ഡി ഇപെറിയാരീറ്റ വൈ ഗാൽഡോസ് ആന്റ് ഹെർ സൺ ഡോൺ ലൂയിസ്
1634-ൽ ഡിയെഗോ വെലാസ്ക്വെസ് ചിത്രീകരിച്ച ഒരു എണ്ണച്ചായ ചിത്രമാണ് ഡോണ അന്റോണിയ ഡി ഇപെറിയാരീറ്റ വൈ ഗാൽഡോസ് ആന്റ് ഹെർ സൺ ഡോൺ ലൂയിസ്. ഡോണ അന്റോണിയയും മകൾ ലൂയിസും നിൽക്കുന്നതായി ചിത്രീകരിച്ചിരിക്കുന്നു. ദുഃഖസൂചകമായ വസ്ത്രം ധരിച്ചിരിക്കുന്നു. സ്വയം ഇരിക്കാനും ദർബാറിൽ തന്റെ സാമൂഹിക നില ഊന്നിപ്പറയാനും ഇരിക്കാൻ അവകാശമുള്ള സ്ത്രീയായും കാണിക്കുന്നതിനായി കസേര ചിത്രീകരിച്ചിരിക്കുന്നു. ക്യാൻവാസിലെ വ്യത്യസ്ത പഠനങ്ങൾ അനുസരിച്ച്, കുട്ടിയുടെ ചിത്രം പിന്നീട് ചേർത്തതാകാമെന്ന് വിശ്വസിക്കപ്പെടുന്നു. ഇപ്പോൾ ഈ ചിത്രം പ്രാഡോ മ്യൂസിയത്തിൽ സംരക്ഷിച്ചിരിക്കുന്നു.
ഈ ഛായാചിത്രത്തിൽ, വെലാസ്ക്വസ് ജുവാൻ പാന്റോജ ഡി ലാ ക്രൂസിനെ സ്വാധീനിച്ച വലിയ സിദ്ധി പുനർവ്യാഖ്യാനം ചെയ്യാൻ ആരംഭിക്കുകയും കൂടുതൽ ആവിഷ്കാരവും ലാളിത്യവും നൽകികൊണ്ട് സ്വാഭാവികവും എളുപ്പവുമായ രീതിയിൽ പ്രതിരൂപത്തെ ആവിഷ്‌ക്കരിക്കുകയും വിശദീകരിക്കാനാകാത്ത സാങ്കേതികത ഉപയോഗിച്ച് ഒരു സുവർണ്ണ പ്രകാശം പകർത്തുകയും ചെയ്യുന്നു. ഏതായാലും, അതേ കലാകാരൻ തന്നെ ചിത്രീകരിച്ച ഭർത്താവിന്റെ ഛായാചിത്രം മികച്ചതാണെന്ന് വിദഗ്ദ്ധർ കരുതുന്നു.
ചരിത്രം
1905-ലെ പെയിന്റിംഗിൽ ചിത്രീകരിച്ചിരിക്കുന്ന കുടുംബത്തിന്റേതാണ് ഈ ഛായാചിത്രം, വില്ലഹെർമോസയിലെ എക്സ്വി ഡച്ചസ്, ഡോണ മരിയ ഡെൽ പിലാർ അസ്ലർ ഡി അരഗൻ വൈ ഗില്ലമാസ് അക്കാലത്ത് ചിത്രത്തിന്റെ ഉടമയായിരുന്നു. ഛായാചിത്രത്തിലെ സ്ത്രീയുടെ ഏഴാമത്തെ കൊച്ചുമകനും അവരുടെ പങ്കാളിക്കും ചിത്രം ഇഷ്ടദാനം ആയി ലഭിച്ചു. ഡോണ അന്റോണിയയുടെ രണ്ടാമത്തെ ഭർത്താവായ ഡോൺ ഡീഗോ ഡെൽ കോറൽ വൈ അറെല്ലാനോയുടേ ഛായാചിത്രം അതേ കലാകാരൻ വർഷങ്ങൾക്കുമുമ്പ് മാഡ്രിഡിലെ പ്രാഡോ മ്യൂസിയത്തിലേക്ക് വരച്ചിരുന്നു.
പുറത്തേക്കുള്ള കണ്ണികൾ
വർഗ്ഗം:സ്ത്രീകളുടെ ചിത്രങ്ങൾ വർഗ്ഗം:കുട്ടികളുടെ ചിത്രങ്ങൾ
കൂത്താട്ടുകുളം മേരി
കേരളത്തിലെ ആദ്യകാല കമ്മ്യൂണിസ്റ്റ് പ്രവർത്തകരിൽ ഒരാളായിരുന്നു പി.ടി.മേരി എന്ന കൂത്താട്ടുകുളം മേരി (24 സെപ്തംബർ 1921 - 22 ജൂൺ 2014). സ്റ്റേറ്റ് കോൺഗ്രസ്സിലൂടെയാണ് മേരി രാഷ്ട്രീയരംഗത്ത് പ്രവേശിക്കുന്നത്. സ്കൂൾ വിദ്യാഭ്യാസകാലത്തു തന്നെ രാഷ്ട്രീയപ്രവർത്തനം തുടങ്ങി. വിദ്യാഭ്യാസത്തിനുശേഷം ലഭിച്ച സർക്കാർ ജോലിയിൽ പ്രവേശിക്കാതെ, സാമൂഹ്യപ്രവർത്തനത്തിനായി ഇറങ്ങിത്തിരിച്ചു. ഈ സമയത്താണ് കമ്മ്യൂണിസ്റ്റ് നേതാക്കളായ പി. കൃഷ്ണപിള്ള, ഇ.എം.എസ്സ്. നമ്പൂതിരിപ്പാട് എന്നിവരെ പരിചയപ്പെടുന്നത്.
1948-ൽ ഔദ്യോഗികമായി കമ്മ്യൂണിസ്റ്റ് പാർട്ടി അംഗമായി. പാർട്ടിയുടെ നേതാക്കളുമായി ബന്ധം പുലർത്തുകയും, ഒപ്പം തന്നെ ഒളിവിൽ കഴിയുന്നവർക്ക് രഹസ്യസന്ദേശങ്ങൾ എത്തിക്കുന്ന 'ടെക്' ആയി പ്രവർത്തിക്കാനും തുടങ്ങി. കമ്മ്യൂണിസ്റ്റ് പാർട്ടി നേതാവായിരുന്ന സി.എസ്സ്. ജോർജ്ജിനേയാണ് വിവാഹം ചെയ്തത്. 1951-ൽ പോലീസ് പിടിയിലായി. പാർട്ടിയുടെ രഹസ്യങ്ങൾ സൂക്ഷിക്കാൻ വേണ്ടി പോലീസിന്റെ ക്രൂരമർദ്ദനങ്ങൾക്കിരയായി.
ആദ്യകാല ജീവിതം
1921 സെപ്തംബർ 24-നാണ് പി.ടി.മേരി ജനിച്ചത്. കൊച്ചുപറമ്പിൽ പള്ളിപ്പാട്ട് പത്രോസ് മാത്യു, കൂത്താട്ടുകുളം ചൊള്ളമ്പേൽ എലീശ്ബ എന്നിവരായിരുന്നു മാതാപിതാക്കൾ. (അപ്പന്റെ അനിയൻ പള്ളിപ്പാട്ടിൽ തോമസ് ആണ് സ്കൂളിൽ ചേർത്തത്. അങ്ങനെ ഇനിഷ്യൽ പി.ടി. ആയി.) കൂത്താട്ടുകുളത്തിനടുത്തുള്ള വടകര സെന്റ് ജോൺസ് സ്കൂളിലായിരുന്നു സ്കൂൾ വിദ്യാഭ്യാസം. അമ്മയുടെ സഹോദരനായിരുന്നു പ്രശസ്ത നാടകകൃത്തായ സി.ജെ. തോമസ്‌.
തിരുവിതാംകൂർ സ്റ്റേറ്റ് കോൺഗ്രസ്സിന്റെ സ്കൂളിലെ നേതൃത്വം മേരി സ്വമേധയാ ഏറ്റെടുത്തു. 1938-ൽ ദേശീയനേതൃത്വത്തിന്റെ ആഹ്വാനപ്രകാരം നടത്തിയ സമരത്തിൽ പങ്കെടുത്തതിന് മാപ്പെഴുതിക്കൊടുക്കാൻ സ്കൂൾ അധികൃതർ ആവശ്യപ്പെട്ടുവെങ്കിലും മേരി അനുസരിച്ചില്ല. ദിവാൻ സി.പി.രാമസ്വാമി അയ്യരുടെ ഷഷ്ഠിപൂർത്തിയുമായി ബന്ധപ്പെട്ട് സ്കൂളിൽ നടത്തിയ നിർബന്ധിത പിരിവിനെ എതിർത്ത മേരിയെ സ്കൂളിൽ നിന്നും പുറത്താക്കി. പിന്നീട് സ്കൂളിൽ തിരികെ പ്രവേശിച്ച് പഠനം പൂർത്തിയാക്കിയ മേരി, ടി.ടി.സി. പഠനത്തിനായി തിരുവനന്തപുരത്തെ സെന്റ് റോക്സ് കോൺവെന്റിൽ ചേർന്നു.
കോട്ടയം മഹിളാ സദനത്തിൽ സന്നദ്ധപ്രവർത്തനത്തിൽ ഏർപ്പെടുന്നതിനിടെ പി.എസ്.സി. വഴി ടെലികോം വകുപ്പിൽ ജോലി ലഭിച്ചുവെങ്കിലും, അതു നിരസിച്ച് സാമൂഹ്യസേവനം തുടർന്നു. കോൺഗ്രസ്സ് നേതൃത്വത്തിൽ പ്രവർത്തിച്ചിരുന്ന സ്ഥാപനമായിരുന്നുവെങ്കിലും, പി.കൃഷ്ണപിള്ള, ഇ.എം.എസ്സ് തുടങ്ങിയ കമ്മ്യൂണിസ്റ്റ്‌ നേതാക്കളാണ്  അവിടെ ക്ലാസെടുക്കാൻ വന്നിരുന്നത്.
രാഷ്ട്രീയ ജീവിതം
അമ്മാവൻ സി. ജെ. തോമസ്‌ നേരത്തെ തന്നെ മേരിയുടെ മനസ്സിൽ സോഷ്യലിസത്തിന്റെ വിത്തുപാകിയിരുന്നു. സദനത്തിലെ ക്ലാസുകൾ അവരുടെ കമ്മ്യൂണിസ്റ്റ്‌ അനുഭാവം വളർത്തി. കമ്മ്യൂണിസ്റ്റ് പ്രവർത്തകനായിരുന്ന കോട്ടയം ഭാസിയെ പോലീസ് മർദ്ദിച്ചതിനെതിരെ പ്രതിഷേധജാഥ നടത്താൻ   അനുവാദം നൽകാതിരുന്നതിനാൽ മേരി സദനം വിട്ടു. 1945-ൽ തിരുനെൽവേലിയിൽ വിമൻസ് വെൽഫെയർ ഓർഗനൈസർ ഉദ്യോഗത്തിൽ പ്രവേശിച്ചു. തിരുനെൽവേലിയിലെ താമസത്തിനിടക്കാണ് നാട്ടിൽ ഉമ്മൻ കൊലക്കേസ് നടക്കുന്നത്. സംഭവവുമായി ബന്ധപ്പെട്ട് കുറ്റാരോപിതനായിരുന്ന മേരിയുടെ ബന്ധുകൂടിയായിരുന്ന ഡേവിഡ് രാജൻ ഒളിവിൽ താമസിച്ചത് മേരിയുടെ കൂടെയായിരുന്നു. ഈ സന്ദർഭത്തിലാണ് വെച്ചാണ് മേരി മാർക്സിസത്തിന്റെ ലോകവീക്ഷണങ്ങളും, ശാസ്ത്രീയ ചിന്തകളും കൂടുതൽ മനസ്സിലാക്കുന്നത്.
തിരുനെൽവേലിയിലെ ഉദ്യോഗം ഉപേക്ഷിച്ച് പരിപൂർണ്ണ രാഷ്ട്രീയപ്രവർത്തനത്തിനായി കേരളത്തിലേക്കു തിരിച്ചു. പാർട്ടി നിർദ്ദേശമനുസരിച്ച് ഒളിവിൽ കഴിയുന്നവർക്ക് രഹസ്യസന്ദേശങ്ങൾ എത്തിക്കുകയും അവരിൽ നിന്നുള്ള വിവരങ്ങൾ നേതാക്കളെ അറിയിക്കുകയും ചെയ്യുന്ന 'ടെക്' ആയി പ്രവർത്തിച്ചു. കെ. ആർ. എന്നായിരുന്നു രഹസ്യപ്പേര്. അക്കാലത്ത് കൂത്താട്ടുകുളത്തെ 'ഷെൽട്ടറി'ൽ ഒളിവിൽ ആയിരുന്ന സി.എസ്. ജോർജ്ജിനെ വിവാഹം കഴിച്ചു. പാർട്ടിയുടെ കൂത്താട്ടുകുളം ലോക്കൽ സെക്രട്ടറിയായി മേരി തിരഞ്ഞെടുക്കപ്പെട്ടു. 1951-ൽ ഒരു രാത്രി കമ്മിറ്റി യോഗം കഴിഞ്ഞു വരുന്ന വഴി പോലീസ് പിടിയിലായി.
അറസ്റ്റ്, ജയിൽവാസം
ലോക്കപ്പിൽ വെച്ച് മേരിയെ ക്രൂരമായ മർദ്ദനത്തിനു വിധേയമാക്കി. ഭർത്താവിനെ കൺമുമ്പിൽ കൊണ്ടുവന്ന് മർദ്ദിച്ചു കൊലപ്പെടുത്തുമെന്ന് പോലീസുകാർ ഭീഷണിപ്പെടുത്തിയിട്ടുപോലും മേരി പാർട്ടി രഹസ്യങ്ങൾ പുറത്തു പറയാൻ തയ്യാറായില്ല. മേരിയുടെ ഗുഹ്യഭാഗങ്ങളിൽ പോലീസ് ലാത്തിപ്രയോഗം നടത്തിയെന്ന് 'ഒളിവിലെ ഓർമ്മകൾ' എന്ന ആത്മകഥയിൽ തോപ്പിൽ ഭാസി രേഖപ്പെടുത്തിയിരിക്കുന്നു. എന്നാൽ, സ്ത്രീത്വത്തെ അവഹേളിക്കുന്നതരത്തിലുള്ള ഒരു ക്രൂരതയും പോലീസുകാർ തന്നോട് ചെയ്തില്ല എന്ന് മേരി തന്റെ ആത്മകഥയായ 'കനലെരിയും കാല'ത്തിൽ എഴുതിയിട്ടുണ്ട്.
ആറുമാസം നീണ്ട പീഡനങ്ങൾക്കൊടുവിൽ രഹസ്യങ്ങളുടെ തരിമ്പു പോലും കിട്ടാതായപ്പോൾ പോലീസ് മേരിയെ ആശുപത്രിയിൽ കൊണ്ടു ചെന്നാക്കി. പീഡനങ്ങൾക്കൊടുവിൽ വന്നു ചേർന്ന ടൈഫോയിഡായിരുന്നു കാരണം. ആശുപത്രിയിൽ കാവലിരുന്ന പോലീസുകാരനെ വെട്ടിച്ച് പുറത്തു ചാടാൻ ശ്രമിച്ചുവെങ്കിലും, ആരോഗ്യപ്രശ്നങ്ങളാൽ പിന്നീടു വേണ്ടെന്നു വച്ചു.
മേരിയും കുടുംബവും പിന്നീട് മലബാറിലേക്ക് പോയി. പെരിന്തൽമണ്ണയിൽ അവർ അധ്യാപനജീവിതം ആരംഭിച്ചു. 1964-ലെ ഇന്ത്യൻ കമ്മ്യൂണിസ്റ്റ്‌ പാർട്ടി പിളർപ്പിനെ തുടർന്ന്, മേരിയും ജോർജും സി.പി.ഐ.ക്കൊപ്പം നിലകൊണ്ടു. ഉദ്യോഗവും സാമൂഹ്യപ്രവർത്തനവും ഒരുമിച്ചു കൊണ്ടുപോയ മേരി, പെരിന്തൽമണ്ണയിൽ ഒട്ടേറെ സാമൂഹ്യക്ഷേമ പദ്ധതികൾക്ക് തുടക്കമിട്ടു.
വ്യക്തിജീവിതം
വനംമന്ത്രിയായിരുന്ന ബിനോയ്‌ വിശ്വത്തിന്റെ ഭാര്യ ഷൈല സി ജോർജ്ജ് ഇവരുടെ മകളാണ്. ഗിരിജ, ഐഷ, സുലേഖ എന്നിവരാണ് മറ്റ് മക്കൾ. മേരിയുടെ മാതൃസഹോദരിയായിരുന്നു കവയിത്രിയായിരുന്ന മേരി ജോൺ കൂത്താട്ടുകുളം.
ആത്മകഥ
കനലെരിയും കാലം
അവലംബം
വർഗ്ഗം:കേരളത്തിലെ സി.പി.ഐ. പ്രവർത്തകർ വർഗ്ഗം:വനിതാ രാഷ്ട്രീയപ്രവർത്തകർ വർഗ്ഗം:1921-ൽ ജനിച്ചവർ വർഗ്ഗം:സെപ്റ്റംബർ 24-ന് ജനിച്ചവർ
വർഗ്ഗം:കേരളത്തിലെ കമ്യൂണിസ്റ്റ് പ്രവർത്തകർ വർഗ്ഗം:കേരളത്തിലെ വനിതാ രാഷ്ട്രീയപ്രവർത്തകർ
ചോർല വൻവരയൻ സിസിലിയൻ
Ichthyophis davidi എന്ന ശാസ്ത്രീയ നാമത്തിൽ അറിയപ്പെടുന്ന ചോർല വൻവരയൻ സിസിലിയൻ  (Chorla giant striped caecilian) ,2011 ൽ കണ്ടെത്തിയ ഒരു സിസിലിയൻ ആണ് .മാദേയി വന്യജീവി സങ്കേതത്തിനു സമീപം ഗോവ,മഹാരാഷ്ട്ര,കർണാടക സംസ്ഥാനങ്ങളുടെ അതിർത്തി പ്രദേശമായ ചോർലയിൽ നിന്നാണ് ഇതിനെ ആദ്യമായി കണ്ടെത്തിയത്. മഞ്ഞ വരയുള്ള സിസിലിയനുകളിൽ ഏറ്റവും വലിപ്പം കൂടിയ ഇനങ്ങളിൽ ഒന്നാണിത്. ഇന്ത്യൻ സിസിലിയനുകളെ കുറിച്ചു പഠനങ്ങൾ നടത്തിയ ഡേവിഡ് ഗവർ എന്ന ബ്രിട്ടീഷ് പ്രകൃതി ശാസ്ത്രജ്ഞനെ ആദരിക്കുവാൻ വേണ്ടിയാണ് Ichthyophis davidi എന്ന് ഇതിനു പേരിട്ടിരിക്കുന്നത്. ഗോപാലകൃഷ്ണ ഭട്ട ( ജീവശാസ്ത്ര വിഭാഗം, BASE എജുക്കേഷണൽ സർവീസ് ,ബെംഗളൂരു ), കെ.പി.ദിനേഷ് , സി.രാധാകൃഷ്ണൻ ( പശ്ചിമഘട്ടം റീജണൽ സെന്റർ , കോഴിക്കോട്), പി.പ്രശാന്ത് ( ആഗുംബെ റെയിൻ ഫോറസ്റ്റ് റിസർച്ച് സ്റ്റേഷൻ ,ആഗുംബെ ) , നിർമൽ കുൽക്കർണി ( മാദേയി റിസർച്ച് സെന്റർ, ചോർല ) എന്നിവർ ചേർന്നാണ് ഇതിനെ കണ്ടെത്തിയത്.
ആകാരം
മഞ്ഞവരയൻ സിസിലിയനെ അപേക്ഷിച്ച് ഇതിനു വലിപ്പം കൂടുതലുണ്ട്. തവിട്ട് നിറമുള്ള ഇതിന്റെ ശരീരത്തിനു വശങ്ങളിൽ തടിച്ച മഞ്ഞ വര കാണാം. കഴുത്തിന്റെ ഭാഗത്തെ മഞ്ഞ വരയ്ക്ക് ചെറിയ വിടവ് ഉണ്ട്.ഇതിന്റെ നാസാദ്വാരങ്ങൾക്ക് സമീപത്തായി രണ്ടു സ്പർശിനികൾ ഉണ്ട്.
വളരെ അപൂർവമായി കാണപ്പെടുന്ന ഇതിന്റെ IUCN കണക്കെടുപ്പ് ഇതുവരെ നടന്നിട്ടില്ല.
അവലംബം
വർഗ്ഗം:സിസിലിയനുകൾ വർഗ്ഗം:ഉഭയജീവികൾ
പത്മനാഭൻ ബാലറാം
പത്മനാഭൻ ബാലറാം ഇന്ത്യയിലെ പ്രശസ്തനായ ഒരു ബയോകെമിസ്റ്റ് ആ്ണ്. ഇദ്ദേഹം ബാംഗളൂരുവിലെ  ഇന്ത്യൻ ഇൻസ്റ്റിറ്റ്യൂട്ട് ഓഫ് സയൻസിന്റെ ഡയരക്ടർ ആയിരുന്നു. 2014 ലെ പത്മഭൂഷൺ പുരസ്കാരം ഇദ്ദേഹത്തിന് ലഭിച്ചിട്ടുണ്ട് കൂടാതെ 1994 ലെ  TWAS Prize ഉം.
References
വർഗ്ഗം:ഇന്ത്യൻ ഇൻസ്റ്റിറ്റ്യൂട്ട് ഓഫ് സയൻസ് അദ്ധ്യാപകർ വർഗ്ഗം:ജീവിച്ചിരിക്കുന്ന പ്രമുഖർ
കട്ടൻ രാജവംശം
കട്ടൻ രാജവംശം എന്നറിയപ്പെട്ടിരുന്ന ഇന്നത്തെ കണ്ണൂർ ജില്ലയിൽ പുരളിമല എന്ന സ്ഥലത്ത് ഭരണം നടത്തിയിരുന്ന ഒരു പഴയ രാജകുടുംബമായിരുന്നു കട്ടൻ രാജവംശം. പഴയ തോറ്റങ്ങളിലും ഇവരെ പറ്റി പരാമർശം കാണുന്നുണ്ട്. പുരളിമല താഴ്‌വരയിലാണ് കട്ടൻ രാജവംശത്തിന്റെ ആസ്ഥാനം. മലയോടൻ രാജവംശം എന്നും ഇത് അറിയപ്പെടുന്നു. പർവതരാജാവ് എന്നർഥമുള്ള (മലയാളഘട്ടൻ) എന്ന വാക്കിൽ നിന്നാണ് ഈ പേര് ഉരുത്തിരിഞ്ഞത്, "മലയുടെ ഉടയോൻ" എന്ന പേരിൽ നിന്നാണ് മലയോടൻ എന്ന വാക്ക് ഉണ്ടായത്.
പെരുമാൾ ദേവനായിരുന്നു തീയ്യർ സമുദായത്തിൽപെട്ട കട്ടൻ രാജവംശത്തിന്റെ കുലദൈവം, അവർക്ക് നാഗാരാധനയും ഉണ്ടായിരുന്നു. പെരുമാൾ ശിവനാണ്. ഈ കുടുംബങ്ങൾ ഇന്ന് രണ്ട് ശാഖകളായി താമസിക്കുന്നു, ഒരേ കുടുംബത്തിൽ പെട്ടവരാണെങ്കിലും പുലയും വാലായിമയും പരസ്പരം പങ്കെടുക്കാറില്ല. പെരുമാളിന്റെ ആരാധനയ്ക്ക് ഭംഗം വരാതിരിക്കാൻ വേണ്ടി ആണ് അവർ പുലയും വേലയും ആചരിക്കാത്തത്. ഒരു ശാഖയ്ക്ക് കുടുംബത്തിലെ മൂത്തയാൾക്ക് മൂത്തോൻ, ഇളയത് എന്നിങ്ങനെ ഉള്ള  പദവിയാണ് ഇവർക്ക് നൽകിയിരുന്നത്. അരിയിട്ടു വാഴ്ച നടത്തിയായിരുന്നു രാജാവായി തിരഞ്ഞെടുക്കുന്ന പദവി നൽകിയിരുന്നത്, ഇത് നടത്തുന്നത് തറയിൽ അച്ചന്മാരും നാട്ടുകാരുടെയും സദസ്സിൽ വച്ചാണ് നിർവഹിചിരുന്നത്  മതിലൂർ ഗുരുക്കൾ എന്ന സ്ഥാനപ്പേർ ഉള്ള ഒരു കണിശന്റെ ആഭിമുഖ്യത്തിലാണ് ചടങ്ങ് നടക്കുന്നത്.
ഇന്ന് ഈ രാജവംശത്തിന്റെ അടയാളമോ അവശിഷ്ടങ്ങളോ അവശേഷിക്കുന്നില്ല. അവസാനത്തെ ഭരണാധികാരി എന്നു അവസാനിച്ചു എന്നും വ്യക്തമല്ല. മലയാളത്തിലെ പ്രധാന ചില ചരിത്രകാരന്മാരും ഇവരുടെ ചരിത്രം രേഖപ്പെടുത്തിയിട്ടുണ്ട്.
Reference
വർഗ്ഗം:ഹിന്ദു രാജവംശങ്ങൾ
ഇസബെല്ലാ ആൻഡ് ദ പോട്ട് ഓഫ് ബാസിൽ
1868-ൽ വില്യം ഹോൾമാൻ ഹണ്ട്, ചിത്രീകരിച്ച ഒരു എണ്ണച്ചായാചിത്രം ആണ് ഇസബെല്ലാ ആൻഡ് ദ പോട്ട് ഓഫ് ബാസിൽ. ജോൺ കീറ്റ്സിന്റെ കവിത ഇസബെല്ലാ, ഓർ ദ പോട്ട് ഓഫ് ബാസിൽ നിന്നുള്ള ഒരു രംഗമാണ് ഇതിൽ ചിത്രീകരിച്ചിരിക്കുന്നത്. ചിത്രത്തിൽ കവിതയിലെ നായികയായ ഇസബെല്ലാ എന്ന കഥാപാത്രത്തിന്റെ കാമുകനായ ലോറൻസോയെ കൊലചെയ്ത് അദ്ദേഹത്തിൻറെ തല കുഴിച്ചിട്ട ബേസിൽച്ചെടിച്ചട്ടിയിൽ തലചായ്ച്ച് സങ്കടത്തോടെ ചാഞ്ഞുകിടക്കുന്ന രംഗം ചിത്രകാരൻ ചിത്രീകരിച്ചിരിക്കുന്നു.
1848-ൽ പ്രീ-റാഫേലൈറ്റ് ബ്രദർഹുഡ് സ്ഥാപിച്ചതിനുശേഷം, ഹണ്ട് ഈ കവിതയിൽ നിന്ന് മറ്റൊരു ചിത്രീകരണം നടത്തിയിരുന്നു. പക്ഷേ അതു പൂർത്തിയാക്കിയിരുന്നില്ല.
അവലംബം
വർഗ്ഗം:സ്ത്രീകളുടെ ചിത്രങ്ങൾ വർഗ്ഗം:വില്യം ഹോൾമാൻ ഹണ്ട് വരച്ച ചിത്രങ്ങൾ
കരച്ചുള്ളി
അരമീറ്ററോളം ഉയരത്തിൽ വളരുന്ന മുള്ളുകളുള്ള ഒരു കുറ്റിച്ചെടിയാണ് കരച്ചുള്ളി. .ഇലയുടെ ഇരുവശത്തും നനുത്ത രോമങ്ങളുണ്ട്. ഇലയുടെ ചുവട്ടിൽ നിന്നും വരുന്ന മുള്ളുകൾ കൂർത്തതാണ്. തെക്കേ ഇന്ത്യയിലെ തദ്ദേശസസ്യമാണ്. വരണ്ട ഇലപൊഴിക്കും കാടുകളിലും വഴിയോരങ്ങളിലും കണ്ടുവരുന്നു. ഔഷധഗുണങ്ങളുണ്ട്.
ബോഗറ്റിർ
മധ്യകാല കിഴക്കൻ സ്ലാവിക് ഇതിഹാസങ്ങളിൽ പടിഞ്ഞാറൻ യൂറോപ്യൻ നൈറ്റ്-എറന്റിനോട് സാമ്യമുള്ള ഒരു സ്റ്റോക്ക് കഥാപാത്രമാണ് ബോഗറ്റിർ അല്ലെങ്കിൽ വിത്യാസ്. റൂസിന്റെ ഇതിഹാസ കവിതകളിൽ - ബൈലിനാസിൽ പ്രധാനമായും ബോഗറ്റിർ പ്രത്യക്ഷപ്പെടുന്നു. ചരിത്രപരമായി, നൈറ്റ്‌സ് ഓഫ് ദി ഗ്രേറ്റ് വ്‌ളാഡിമിറിന്റെ (980 മുതൽ 1015 വരെ കിയെവിന്റെ മഹാരാജാവ്) അദ്ദേഹത്തിന്റെ എലൈറ്റ് യോദ്ധാക്കളുടെ (ദ്രുഷിന) ഭാഗമായി അവ നിലവിൽ വന്നു. പാരമ്പര്യം ബൊഗാറ്റികളെ അപാരമായ ശക്തിയുടെയും ധൈര്യത്തിന്റെയും ധീരതയുടെയും യോദ്ധാക്കൾ എന്ന് വിശേഷിപ്പിക്കുന്നു. ശത്രുക്കളോട് യുദ്ധം ചെയ്യുമ്പോൾ ബൈലിനകളുടെ "ചരിത്രപരമായ വസ്തുതയെ അടിസ്ഥാനമാക്കിയുള്ള" കാഴ്ചപ്പാട് നിലനിർത്താൻ അപൂർവ്വമായി മാജിക് ഉപയോഗിക്കുന്നു. വിദേശ ശത്രുക്കളിൽ നിന്നും (പ്രത്യേകിച്ച് മംഗോളിയൻ അധിനിവേശത്തിന് മുമ്പുള്ള കാലഘട്ടത്തിലെ നാടോടികളായ തുർക്കിക് സ്റ്റെപ്പി-പീപ്പിൾ അല്ലെങ്കിൽ ഫിന്നോ-ഉഗ്രിക് ഗോത്രങ്ങളിൽ നിന്നും) അവരുടെ മതത്തിൽ നിന്നും റഷ്യയെ പ്രതിരോധിക്കുന്ന, ദേശസ്‌നേഹവും മതപരവുമായ ലക്ഷ്യങ്ങളോടെ, ഉജ്ജ്വലമായ ശബ്ദങ്ങൾ ഉള്ളവരായി അവർ വിശേഷിപ്പിക്കപ്പെടുന്നു. ആധുനിക റഷ്യൻ ഭാഷയിൽ, ബോഗറ്റിർ എന്ന വാക്ക് ധീരനായ നായകനെ, കായികതാരത്തെ അല്ലെങ്കിൽ ശാരീരികമായി ശക്തനായ മനുഷ്യനെ മുദ്രകുത്തുന്നു.
പദോൽപ്പത്തി
വാസ്‌മർ റഷ്യൻ എറ്റിമോളജിക്കൽ നിഘണ്ടുവിൽ നിന്നുള്ള ബോഗറ്റിർ നിർവചനത്തിന്റെ ഫോട്ടോ, ഡെറിവേഷനുകൾ ചിത്രീകരിക്കുന്നു
ബോഗറ്റിർ എന്ന വാക്ക് സ്ലാവിക് ഉത്ഭവമല്ല. ടർക്കോ-മംഗോളിയൻ ബഗത്തൂർ "ഹീറോ" എന്നതിൽ നിന്നാണ് ഇത് ഉദ്ഭവിച്ചതെങ്കിലും അത് നിശ്ചയമില്ല. ഈ പദം കുറഞ്ഞത് എട്ടാം നൂറ്റാണ്ടിലെങ്കിലും രേഖപ്പെടുത്തിയിട്ടുണ്ട്. ഇതിന്റെ ആദ്യ ഘടകം മിക്കവാറും ഇൻഡോ-ഇറാനിയൻ പദമായ ഭഗ അതായത് "ദൈവം, പ്രഭു" (cf bey) എന്നിവ ആയിരിക്കും. ബ്രോക്ക്‌ഹോസ് ആൻഡ് എഫ്രോൺ എൻസൈക്ലോപീഡിക് നിഘണ്ടുവിൽ ഉദ്ധരിച്ച ഒരു നിർദ്ദേശം സംസ്‌കൃത പദം ബഗധാരയിൽ നിന്നാണ് ഈ വാക്ക് ഉരുത്തിരിഞ്ഞത്. പകരമായി, ജെറാർഡ് ക്ലോസൻ സൂചിപ്പിക്കുന്നത്, ബാഗതൂർ ഒരു ഹുന്നിക് നാമമാണ്. പ്രത്യേകിച്ച് മോഡു ചാന്യുവിന്റെ.
ആധുനിക പണ്ഡിതന്മാരുടെ ഭാഷാപരമായ ഗവേഷണങ്ങൾ ഉണ്ടായിരുന്നിട്ടും ജനപ്രിയ പദോൽപ്പത്തി ബൊഗാറ്റിർ എന്ന വാക്കിനെ റഷ്യൻ ഭാഷയുമായി ബന്ധപ്പെടുത്തുന്നു: ബോഗ്, റൊമാനൈസ്ഡ്: ബോഗ്, ലിറ്റ്. 'ദൈവം'.
പ്രോട്ടോ-സ്ലാവിക് *vitędzь-ൽ നിന്ന്, പ്രോട്ടോ-ജർമ്മനിക് *wikinga-ൽ നിന്ന് പശ്ചിമ ജർമ്മനിക് മധ്യവർത്തി മുഖേനയാണ് Vityaz' എന്ന പദം വന്നത്. പഴയ ഇംഗ്ലീഷ് വൈസിംഗ് ആണ് "പൈറേറ്റ്", അതിൽ നിന്ന് ആധുനിക ഇംഗ്ലീഷ് വൈക്കിംഗ് ആണ് ആദ്യകാല സാക്ഷ്യപ്പെടുത്തിയ രൂപം. ഇത് ഒരുപക്ഷേ ലാറ്റിൻ വിക്കസിൽ നിന്ന് *-ഇംഗ- എന്ന ജർമ്മനിക് പ്രത്യയത്തോടുകൂടിയാണ് വന്നിരിക്കുന്നത്. ജർമ്മനിക്, ലാറ്റിൻ സ്രോതസ്സുകളിൽ, ഈ വാക്കിന് നെഗറ്റീവ് അർത്ഥങ്ങളുണ്ട്. കടം വാങ്ങുന്നതിന്റെ സാഹചര്യങ്ങളും സ്ലാവിക് ഭാഷയിൽ അത് "ഹീറോ" എന്നർത്ഥം വരുന്നതെങ്ങനെയെന്നതും വ്യക്തമല്ല.
അവലോകനം
13-ആം നൂറ്റാണ്ടിലെ ഗലീഷ്യൻ-വോൾഹിനിയൻ ക്രോണിക്കിൾ ഉൾപ്പെടെയുള്ള നിരവധി ക്രോണിക്കിളുകൾ പോലെ, ബൈലിനാസ് എന്ന് വിളിക്കപ്പെടുന്ന പല റസ് ഇതിഹാസ കവിതകളും ഈ നായകന്മാരെക്കുറിച്ചുള്ള കഥകൾ പ്രധാനമായും അവതരിപ്പിച്ചു. ചില ബോഗറ്റിയർ ചരിത്രപരമായ വ്യക്തികളാണെന്ന് അനുമാനിക്കപ്പെടുന്നു, മറ്റുള്ളവർ, ഭീമൻ സ്വ്യാറ്റോഗോറിനെപ്പോലെ, തികച്ചും സാങ്കൽപ്പികവും ഒരുപക്ഷേ സ്ലാവിക് പുറജാതീയ പുരാണങ്ങളിൽ നിന്നുള്ളവരുമാണ്. ഇതിഹാസ കവിതകളെ സാധാരണയായി മൂന്ന് ശേഖരങ്ങളായി തിരിച്ചിരിക്കുന്നു: കിയെവ്-റസ് സ്ഥാപിക്കുന്നതിനും ക്രിസ്തുമതം ഈ പ്രദേശത്തേക്ക് കൊണ്ടുവരുന്നതിനും മുമ്പ് പറഞ്ഞ പഴയ കഥകളും പുരാണ ഇതിഹാസങ്ങളും, അതിൽ മാന്ത്രികവും അമാനുഷികവും ഉൾപ്പെടുന്നു. ഏറ്റവുമധികം ബൊഗാറ്റികളും അവരുടെ കഥകളും (IIya Muromets, Dobrynya Nikitich, and Aloysha Popovich) അടങ്ങിയിരിക്കുന്ന കീവൻ സൈക്കിളും നോവ്ഗൊറോഡിലെ ദൈനംദിന ജീവിതത്തെ ചിത്രീകരിക്കുന്ന വാസിലി ബുസ്ലേവിനെയും സാഡ്കോയെ കേന്ദ്രീകരിച്ചുള്ള നോവ്ഗൊറോഡ് സൈക്കിളും. കിയെവിലെ വ്‌ളാഡിമിർ ഒന്നാമന്റെ (958-1015) കൊട്ടാരത്തെ ചുറ്റിപ്പറ്റിയാണ് ബോഗറ്റേഴ്സിനെക്കുറിച്ചുള്ള പല കഥകളും. അവയെ കീവൻ സൈക്കിൾ എന്ന് വിളിക്കുന്നു. ഏറ്റവും ശ്രദ്ധേയമായ ബോഗറ്റിയർ അല്ലെങ്കിൽ വിത്യാസെകൾ അദ്ദേഹത്തിന്റെ കൊട്ടാരത്തിൽ സേവനമനുഷ്ഠിച്ച അലിയോഷ പോപോവിച്ച്, ഡോബ്രിനിയ നികിറ്റിച്ച്, ഇല്യ മുരോമെറ്റ്സ് എന്നിവരായിരുന്നു. അവരോരോരുത്തരും ഒരു പ്രത്യേക സ്വഭാവ സവിശേഷതയ്ക്ക് പേരുകേട്ടവരാണ്: അൽയോഷ പോപോവിച്ച് അവന്റെ ബുദ്ധിക്ക്, ഡോബ്രിനിയ നികിറ്റിച്ച്, ധൈര്യത്തിന്, ഇല്യ മുറോമെറ്റ്സ് അവന്റെ ശാരീരികവും ആത്മീയവുമായ ശക്തിക്കും സമഗ്രതയ്ക്കും, ജന്മനാടിന്റെയും ജനങ്ങളുടെയും സംരക്ഷണത്തിനായുള്ള സമർപ്പണത്തിന്. ആ ബൊഗാറ്റികളുടെ സാഹസികതകളിൽ ഭൂരിഭാഗവും സാങ്കൽപ്പികമാണ്. അവയിൽ പലപ്പോഴും യുദ്ധം ചെയ്യുന്ന ഡ്രാഗണുകളും ഭീമന്മാരും മറ്റ് പുരാണ ജീവികളും ഉൾപ്പെടുന്നു. എന്നിരുന്നാലും, ബോഗടയർ തന്നെ പലപ്പോഴും യഥാർത്ഥ ആളുകളെ അടിസ്ഥാനമാക്കിയുള്ളവയായിരുന്നു. ഡോബ്രിനിയ നികിറ്റിച്ച് (യുദ്ധപ്രഭു ഡോബ്രിനിയ), ഇല്യ മുറോമെറ്റ്സ് എന്നിവരുടെ ചരിത്രപരമായ യഥാർത്ഥരൂപം നിലവിലുണ്ടെന്ന് തെളിയിക്കപ്പെട്ടിട്ടുണ്ട്.
നോവ്ഗൊറോഡ് റിപ്പബ്ലിക് ഒരു കുലീന യോദ്ധാവിനെക്കാൾ സാഹസികനായ ഒരു പ്രത്യേക തരം വീരനെ സൃഷ്ടിച്ചു. നാടോടി ഇതിഹാസങ്ങളുടെ നോവ്ഗൊറോഡ് സൈക്കിളിന്റെ ഭാഗമായിത്തീർന്ന സാഡ്കോയും വാസിലി ബുസ്ലേവുമായിരുന്നു ഏറ്റവും പ്രധാനപ്പെട്ട ഉദാഹരണങ്ങൾ.
പുരാണ ഇതിഹാസങ്ങൾ അമാനുഷികതയിലും ഷാമനിസത്തിലും വേരൂന്നിയതും പുറജാതീയതയുമായി ബന്ധപ്പെട്ടതുമാണ്. ഈ ഇതിഹാസങ്ങളിലെ ഏറ്റവും പ്രധാനപ്പെട്ട നായകന്മാർ സ്വ്യാറ്റോഗോറും വോൾക്ക് വെസെസ്ലാവിവിച്ചുമാണ്. അവരെ സാധാരണയായി "പ്രായംചെന്ന ബോഗറ്റിയർ" എന്ന് വിളിക്കുന്നു.
അലക്സാണ്ടർ നെവ്സ്കിയുടെ പക്ഷത്ത് നിന്ന് പോരാടിയ വാസിലി ബുസ്ലേവ് ഉൾപ്പെടെ, കുലിക്കോവോ യുദ്ധത്തിൽ പങ്കെടുത്തവരും പിന്നീട് ശ്രദ്ധേയരായ ബോഗറ്റികളിൽ ഉൾപ്പെടുന്നു.
1820-ലെ ഇതിഹാസ യക്ഷിക്കഥയായ റുസ്ലാനും ലുഡ്‌മിലയും എഴുതിയ അലക്സാണ്ടർ പുഷ്കിൻ, വിക്ടർ വാസ്നെറ്റ്സോവ്, ആന്ദ്രേ റിയാബുഷ്കിൻ എന്നിവരുടെ നാടോടി ഇതിഹാസങ്ങളുടെ വിവിധ ചക്രങ്ങളിൽ നിന്നുള്ള നിരവധി ബൊഗാറ്റികളെ ചിത്രീകരിക്കുന്ന കലാസൃഷ്ടികൾ റഷ്യൻ സാഹിത്യത്തിലെയും അവരുടെ വീരഗാഥകളെയും സ്വാധീനിച്ചിട്ടുണ്ട്. ഫോമാ ബെറെനിക്കോവ്, അൽയോഷ പോപോവിച്ച്, ഇല്യ മുറോമെറ്റ്‌സ് എന്നിവരെ അവതരിപ്പിക്കുന്ന റഷ്യൻ ഫെയറി ടെയിൽസ് എന്ന അലക്‌സാണ്ടർ അഫനാസേവിന്റെ കഥകളുടെ സമാഹാരത്തിലെ കഥയായ ഫോമാ ബെറെനിക്കോവിലെ വിസ്മയക്കഥകളിലും ബോഗറ്റിർമാരെ പരാമർശിച്ചിട്ടുണ്ട്.
റഷ്യ ആസ്ഥാനമായുള്ള റെഡ് മെഡൂസ ആനിമേഷൻ സ്റ്റുഡിയോ, "ത്രീ റഷ്യൻ ബൊഗാറ്റൂർസ്" എന്ന പേരിൽ ബോഗടൈർമാരുടെ ഒരു ആനിമേറ്റഡ് പാരഡി സൃഷ്ടിച്ചു. അതിൽ ടൈറ്റിൽ കഥാപാത്രങ്ങൾ- യക്ഷിക്കഥകൾ, പോപ്പ് സംസ്കാരം, ആധുനിക ജീവിതം എന്നിവയിൽ നിന്നുള്ള വിവിധ എതിരാളികൾക്കെതിരെ ശക്തമായതും ഉറച്ചതും എന്നാൽ അമിതമായി തെളിച്ചമുള്ളതുമായ കഥാപാത്രങ്ങൾ വിജയിക്കുന്നു.
സ്ത്രീ ബോഗറ്റിർ
കാര്യമായി ഗവേഷണം നടത്തിയിട്ടില്ലെങ്കിലും, ആമസോണുകളോട് സാമ്യമുള്ള ഒരു സ്ത്രീ പോരാളിയാണ് പെൺ ബോഗറ്റിർ അല്ലെങ്കിൽ പോളിനിറ്റ്സ (Polеница [ru]). കൂടുതൽ അറിയപ്പെടുന്ന പോളിയാനിറ്റ്സകളിൽ പലരും ഡോബ്രിനിയ നികിറ്റിച്ചിന്റെ ഭാര്യയായ നസ്തസ്യ നികുലിച്ച്‌ന പോലുള്ള പ്രശസ്തരായ പുരുഷ ബോഗടയർമാരുടെ ഭാര്യമാരാണ്. തങ്ങളുടെ ഭർത്താക്കന്മാരെ രക്ഷിക്കുകയും ശത്രുവിനെ തോൽപ്പിക്കുകയും ചെയ്യുന്ന സംഭവങ്ങൾ വിവരിക്കുന്ന കഥകളിലൂടെ സ്ത്രീ ബോഗറ്റിർ ശക്തിയിലും ധീരതയിലും പുരുഷന്മാരുമായി പൊരുത്തപ്പെടുന്നു. നായകന്മാർക്കൊപ്പം അവരുടെ സാന്നിധ്യം പരാമർശിക്കുന്ന കഥകളിൽ അവർ പലപ്പോഴും പ്രവർത്തിക്കുന്നത് കാണാം.
ഉറവിടങ്ങൾ
വർഗ്ഗം:റഷ്യൻ നാടോടിക്കഥകൾ വർഗ്ഗം:ഉക്രേനിയൻ നാടോടിക്കഥകൾ
ബില്ലി ജോ ആംസ്ട്രോങ്
വർഗ്ഗം:സംഗീതജ്ഞർ വർഗ്ഗം:ഗായകർ വർഗ്ഗം:ഗാനരചയിതാക്കൾ വർഗ്ഗം:ജീവിച്ചിരിക്കുന്ന പ്രമുഖർ വർഗ്ഗം:1972-ൽ ജനിച്ചവർ
കൊളസ്‌ട്രം
ഗർഭാവസ്ഥയുടെ അവസാനകാലത്ത് സസ്തനികളുടെ മുലകളിൽ ഉൽപ്പാദിപ്പിക്കപ്പെടുന്ന ഒരുതരം മുലപ്പാലാണ് ചീമ്പാൽ (Colostrum). പ്രസവിക്കുന്നതിനു തൊട്ടുമുൻപേ മിക്ക സ്പീഷിസുകളും ചീമ്പാൽ ഉൽപ്പാദിപ്പിക്കുന്നുണ്ട്. രോഗങ്ങളിൽ നിന്നും നവജാതശിശുക്കളെ സംരക്ഷിക്കുന്നതിനാവശ്യമായ പ്രതിപദാർഥങ്ങൾ ചീമ്പാലിൽ ഉണ്ട്. സാധാരണയ്ക്ക് മുലപ്പാലിൽ ഉള്ളതിനേക്കാൾ വളരെയേറെ മാംസ്യം ചീമ്പാലിൽ അടങ്ങിയിട്ടുണ്ട്. ആടുകളിലും  കുതിരകളിലുമൊക്കെ  ചീമ്പാലിൽ കൊഴുപ്പിന്റെ അളവും വളരെക്കൂടുതൽ ആയിരിക്കും. എന്നാൽ ഒട്ടകങ്ങളിലും മനുഷ്യരിലുമെല്ലാം മുലപ്പാലിൽ ഉള്ളതിനേക്കാൾ കൊഴുപ്പിന്റെ അളവ് ചീമ്പാലിൽ കുറവായിരിക്കും. പന്നികളിൽ പ്രസവാനന്തരം രണ്ടുമൂന്നു ദിവസത്തിനുശേഷമുള്ള മുലപ്പാലിൽ ചീമ്പാലിൽ ഉള്ളതിനേക്കാൾ കൊഴുപ്പിന്റെ അംശം കൂടിയിരിക്കും. പന്നികളിലെ ചീമ്പാലിലെ കൊഴുപ്പിന്റെ അളവിൽ പലതരം വ്യതിയാനങ്ങൾ ഉണ്ടായിരിക്കും.
മനുഷ്യരിലെ ചീമ്പാൽ
നവജാതശിശുക്കളിൽ വളർച്ചയെത്താത്തതും വലിപ്പമുള്ളതുമായ ദഹനവ്യവസ്ഥയാണ് ഉള്ളത്, അവിടേക്ക് ചീമ്പാൽ അതിലെ പോഷകങ്ങൾ ലഘുവായ അളവിൽത്തന്നെ ഗാഢമായ രൂപത്തിൽ എത്തിക്കുന്നു. ഇതിനു ലഘുവായി വയറിളക്കാനുള്ള കഴിവുമുണ്ട്, അങ്ങനെ കുട്ടിയുടെ ആദ്യത്തെ മലം പുറത്തുവരുന്നതിനെ എളുപ്പമാക്കാനും സഹായിക്കുന്നു. പ്രസവസമയത്ത് നവജാതശിശുവിന്റെ ശരീരത്തിൽ നിന്നും അമിതമായി രക്തത്തിന്റെ അളവിൽ കുറവുണ്ടാവുകയും അതിൻഫലമായി നിർജ്ജീവമാകുന്ന ചുവന്നരക്താണുക്കളുടെ അവശിഷ്ടമായ ബിലിറൂബിനെ പുറംതള്ളാനും ഇതുവഴി കഴിയുന്നു. അതിനാൽത്തന്നെ കുട്ടികളിൽ ഉണ്ടാവാനിടയുള്ള മഞ്ഞപ്പിത്തത്തെ തടയാനും ഇതു സഹായിക്കുന്നു. ചീമ്പാലിൽ പ്രതിരോധം വർദ്ധിപ്പിക്കുന്ന കോശങ്ങളും IgA, IgG, IgM മുതലായ ആന്റിബോഡികളും അടങ്ങിയിരിക്കുന്നു. കാലമെത്താതെ പിറക്കുന്ന ചില ശിശുക്കളിൽ ചിലപ്പോൾ കുറച്ച് IgA കുടലിൽ ആഗിരണം ചെയ്ത് രക്തധമനികളിൽ എത്താൻ സാധ്യതയുണ്ട്. കാലമെത്തിപ്പിറക്കുന്ന കുട്ടികളിൽ ഈ ആഗിരണം ഉണ്ടാകാറില്ല. വലിയതന്മാത്രകളെ ആഗിരണം ചെയ്യാനാവാത്തവിധം കുടലിലെ സ്തരങ്ങൾ അടഞ്ഞുപോകുന്നതാണ് ഇതിനു കാരണം. എന്നാൽ ജനനശേഷവും കന്നുകാലികളിൽ ഇമ്മ്യൂണോഗ്ലോബുലിൽ ആഗിരണം ചെയ്യപ്പെടുന്നുണ്ട്. സ്വതേയുള്ള പ്രതിരോധശേഷിവർദ്ധിപ്പിക്കാൻ സഹായിക്കുന്ന ലാക്റ്റോഫെറിൻ, ലൈസോസൈം, ലാക്ടോപെറോക്സിഡേസ്, കോമ്പ്ലിമെന്റ്, പ്രൊലീൻ നിറഞ്ഞ പോളിപെപ്റ്റൈഡുകൾ (PRP) എന്നിവയെല്ലാം ചീമ്പാലിൽ അടങ്ങിയിരിക്കുന്നു. ഇതുകൂടാതെ പ്രതിരോധശേഷി വർദ്ധിപ്പിക്കാൻ സഹായകമായ, ഇന്റർല്യൂകിനുകൾ, റ്റ്യൂമർ നെക്രോസിസ് ഫാക്ടർ, കീമോകൈനുകൾ, തുടങ്ങി പല സൈറ്റോകീനുകളും ചീമ്പാലിൽ ഉണ്ട്. വളർച്ചയെ സഹായിക്കുന്ന ഇൻസുലിൽ സമാന വളർച്ചാഘടകങ്ങളായ I (IGF-1), II, വളർച്ചയെ സഹായിക്കുന്ന ആൽഫ, ബീറ്റ 1, ബീറ്റ 2,  ഫൈബ്രോബ്ലാസ്റ്റ് വളർച്ചാഘടകങ്ങൾ, എപിഡെർമൽ വളാർച്ചാഘടകം, ഗ്രനുലോസൈ മാക്രോഫേജ് - നെ ഉണർത്തുന്ന വളർച്ചാഘടകം, പ്ലേറ്റുലെറ്റുകളിൽ നിന്നും വരുന്ന വളർച്ചാഘടകം, വാസ്കുലർ എൻഡോതീലിയൽ വളർച്ചാഘടകം, കോളനീ ഉദ്ദീപനഘടകം-1. തുടങ്ങി ധാരാളം ഘടകങ്ങൾ കൊളസ്‌ട്രത്തിൽ ഉണ്ട്.
ഇവ കൂടാതെ കൊളസ്‌ട്രത്തിൽ ധരാളം മാംസ്യങ്ങളും ജീവകം എ, ഉപ്പ്, എന്നിവയും ഉള്ളപ്പോൾത്തന്നെ കാർബോഹൈഡ്രേറ്റുകളുടെയും ലിപിഡുകളുടെയും പൊട്ടാസ്യത്തിന്റെയും അളവ് മുലപ്പാലിലും കുറവ് ആയിരിക്കും. വളർച്ചയെ ഉദ്ദീപിക്കുന്ന ഘടകങ്ങളും സൂക്ഷാണുക്കളെ ചെറുക്കുന്ന വസ്തുക്കളുമാണ് ചീമ്പാലിൻ്റെ ഏറ്റവും വലിയ മികവ്. കൊളസ്‌ട്രത്തിലുള്ള ആന്റിബോഡീസ് പരോക്ഷമായ പ്രതിരോധശേഷി നൽകുമ്പോൾ, വളർച്ചാഘടകങ്ങൾ കുട്ടിയുടെ വളർച്ചയെ ത്വരിതപ്പെടുത്തുന്നു. കുട്ടികളിലേക്കെത്തുന്ന ചീമ്പാലിലെ ഘടകങ്ങൾ രോഗാണുക്കൾക്കെതിരെ ആദ്യസംരക്ഷണം നൽകുന്നു.
പുറത്തേക്കുള്ള കണ്ണികൾ
വർഗ്ഗം:മുലപ്പാൽ
ടെറ-
വർഗ്ഗം:അളവുകൾ
ഷവോമി
ചൈനയിലേ ബെയ്‌ജിങ്ങ്‌ ആസ്ഥാനമായ ഒരു സ്വകാര്യ ഇലക്ട്രോണിക്സ് കമ്പനി ആണ് ഷവോമി ഇൻക്. ലോകത്തിലെ അഞ്ചാമത്തെ ഏറ്റവും വലിയ സ്മാർട്ട്‌ഫോൺ നിർമാതാക്കളായ അവർ 2015 -ൽ 70.8 ദശലക്ഷം യൂണിറ്റുകൾ വിറ്റഴിച്ചു. സ്മാർട്ട്‌ഫോണുകളുടെയും അനുബന്ധ ഉപകരണങ്ങളുടെ രൂപകല്പന, ഉത്പാദനം, വില്പന എന്നിവയിൽ ഏർപ്പെട്ടിരുന്ന കമ്പനിക്ക് ലോകമെമ്പാടും അഞ്ച് ശതമാനം വിപണി വിഹിതമാണുള്ളത്. ഷവോമി മി 4, മി നോട്ട്, റെഡ്‌മി നോട്ട്, മി പാഡ് തുടങ്ങിയ ഉപകരണങ്ങൾ ആണ് കമ്പനിയെ ശ്രദ്ധേയമാക്കിയത്
ആഗസ്റ്റ് 2011-ൽ ആദ്യ സ്മാർട്ട്‌ഫോൺ പുറത്തിറങ്ങിയ ശേഷം ഷവോമി ചൈനയിൽ വലിയ രീതിയിൽ വിപണി പിടിച്ചെടുത്തു. കമ്പനിയുടെ സ്ഥാപകനും സി.ഇ.ഒയുമായ ലീ ജുൻ, ചൈനയിലേ ഇരുപതിമൂന്നാമത്തെ ഏറ്റവും സമ്പന്നനായ വ്യക്തിയാണ്. ചൈന, മലേഷ്യ, സിംഗപ്പൂർ എന്നിവിടങ്ങളിലായി എണ്ണായിരത്തോളം ജോലിക്കാർ ഷാവോമിക്കുണ്ട്, കൂടാതെ ഇന്ത്യ, ഇന്തോനേഷ്യ, ഫിലിപ്പീൻസ് പിന്നെ ബ്രസീൽ എന്നിവിടങ്ങളിൽ തങ്ങളുടെ പ്രവർത്തനം വികസിപ്പിക്കുവാനുള്ള ശ്രമത്തിലാണ്.
ജൂലായ് 2014-ൽ ഇന്ത്യൻ വിപണിയിൽ എത്തിയ ഷവോമി വളരെ വേഗം വികസിച്ചു. ഫ്ലിപ്കാർട്ടുമായി സഹകരിച്ചു വിപണനം ആരംഭിച്ച അവർ തുടർന്ന് ആമസോണും, സ്നാപ്ഡീലുമായി ധാരണയിൽ എത്തി. 2015 -ന്റെ ഒന്നാം പാദത്തിൽ ഷവോമി സ്വന്തമായി ഓൺലൈൻ വിപണനം ആരംഭിക്കുകയും അനുബന്ധ ഉപകരണങ്ങൾ മറ്റ് ഓൺലൈൻ സ്റ്റോറുകൾ വഴി വിൽക്കുന്നത് നിർത്തലാക്കുകയും ചെയ്തു. ആഗസ്റ്റ് 11, 2015 -ന് ഫോക്സ്കോണുമായി സഹകരിച്ച് ഇന്ത്യയിലെ ആദ്യ ഫാക്ടറി ആന്ധ്രാ പ്രദേശിലെ ശ്രീ സിറ്റിയിൽ ആരംഭിച്ചു.
സബ് ബ്രാന്റുകൾ
പോക്കോ:ഷവോമിയുടെ ഉടമസ്ഥതയിലുള്ള ഒരു സബ് ബ്രാൻഡാണ് പോക്കോ. ഇത് ആദ്യമായി 2018 ഓഗസ്റ്റിൽ സാമ്പത്തികമായി ഒരു മധ്യനിരയിലുള്ള സ്മാർട്ട്‌ഫോൺ വിഭാഗമായി പ്രഖ്യാപിക്കപ്പെട്ടു. 2020 ജനുവരി 17-ന് എൻട്രി ലെവൽ, മിഡ് റേഞ്ച് വിഭാഗങ്ങളിലൂടെ ഷവോമിയുടെ പ്രത്യേക ഉപ ബ്രാൻഡായി മാറി. POCO ഫോണുകൾ ആൻഡ്രോയിഡിലുള്ള Xiaomi MIUI യൂസർ ഇന്റർഫേസ് ഉപയോഗിക്കുന്നു.
അവലംബം
വർഗ്ഗം:മൊബൈൽ നിർമ്മാണ കമ്പനികൾ വർഗ്ഗം:ബെയ്‌ജിങ്ങ്‌ ആസ്ഥാനമായുള്ള കമ്പനികൾ വർഗ്ഗം:ഇലക്ട്രോണിക്സ് കമ്പനികൾ വർഗ്ഗം:ചൈനയിൽ നിന്നുള്ള ഇലക്ട്രോണിക്സ് കമ്പനികൾ വർഗ്ഗം:ചൈനീസ് ബ്രാൻഡുകൾ വർഗ്ഗം:ചൈന ആസ്ഥാനമായുള്ള ബഹുരാഷ്ട്രകമ്പനികൾ
ക്രിക്കറ്റ് നിയമങ്ങൾ
നൈറ്റ് വാച്ച്മാൻ എന്താണെന്ന് കൂടി വിശദീകരിക്കൂ
കളിക്കാരെയും ഒഫീഷ്യലുകളെയും സംബന്ധിക്കുന്നത്
ഒരു ക്രിക്കറ്റ് ടീം ക്യാപ്റ്റനുൾപ്പടെ 11 കളിക്കാർ ഉൾപ്പെട്ടതാണ്. എന്നിരുന്നാലും ഔദ്യോഗികമല്ലാത്ത മത്സരങ്ങളിൽ ടീമുകൾ തമ്മിലുള്ള ധാരണപ്രകാരം പതിനൊന്നിലേറെ കളിക്കാരെ ഒരു ടീമിൽ ഉൾപ്പെടുത്താൻ കഴിയും, എന്നാൽ പതിനൊന്നിലേറെ കളിക്കാർക്ക് ഒരു സമയം ഫീൽഡിൽ ഇറങ്ങാൻ സാധിക്കില്ല. കളിക്കിടെ പരിക്കേൽക്കുന്ന ഫീൽഡറിന് പകരമായി സബ്സ്റ്റിറ്റ്യൂട്ട് ഫീൽഡറെ ഇറക്കാവുന്നതാണ്. എന്നാൽ അങ്ങനെയിറങ്ങുന്ന സബ്സ്റ്റിറ്റ്യൂട്ടുകൾക്ക് ബാറ്റിങ്ങും, ബോളിങ്ങും ചെയ്യാനോ, വിക്കറ്റ് കീപ്പറാകാനോ, ക്യാപ്റ്റൻസി ഏറ്റെടുക്കാനോ അവകാശമില്ല. പരിക്കേറ്റ ഫീൽഡർ പരിക്ക് ഭേദമായെങ്കിൽ തിരിച്ചെത്തേണ്ടതാണ്. പരിക്ക് മൂലം ഓടാൻ കഴിയാത്ത ബാറ്റ്സ്മാന് പകരം ഓടാനായി റണ്ണറെ ഏർപ്പെടുത്താം എന്ന നിയമം ഐസിസി നിർത്തലാക്കി ഒരു ക്രിക്കറ്റ് മത്സരത്തിൽ 2 അമ്പയർമാരാണ് ഫീൽഡിൽ ഉണ്ടാകേണ്ടത്. ക്രിക്കറ്റ് നിയമങ്ങൾ പാലിക്കുന്നുണ്ടോയെന്ന് പരിശോധിക്കുന്നതും, ആവശ്യമായ തീരുമാനങ്ങൾ എടുക്കുന്നതുമെല്ലാം അമ്പയർമാരുടെ ജോലിയാണ്. ക്രിക്കറ്റ് നിയമങ്ങൾ പ്രകാരം നിർബന്ധമില്ലെങ്കിലും വലിയ മത്സരങ്ങൾക്ക് ഫീൽഡ് അമ്പയർമാരെ നിർണായക തീരുമാനങ്ങളെടുക്കാൻ സഹായിക്കാനായി ഒരു മൂന്നാം അമ്പയറിനെയും (ടി.വി. അമ്പയർ) ഫീൽഡിനുപുറത്ത് നിയോഗിക്കാവുന്നതാണ്. അമ്പയർമാരുടെ ആംഗ്യങ്ങളനുസരിച്ച് സ്കോർ രേഖപ്പെടുത്താനായി 2 സ്കോറർമാരാണ് ഉള്ളത്.
കളിയുടെ ഘടന സംബന്ധിക്കുന്നത്
ക്രിക്കറ്റ് മത്സരത്തിന്റെ ദൈർഘ്യം സംബന്ധിച്ചുള്ള ഒരു പദമാണ് ഇന്നിങ്സ്. സാമാന്യമായി ഒരു ടീമിന്റെ ബാറ്റിങ് അല്ലെങ്കിൽ ബൗളിങ്ങ് തുടരുന്ന കാലയളവിനെ ഇന്നിങ്സ് എന്നു പറയാം. ടെസ്റ്റ് മത്സരങ്ങളിൽ ഒരു ടീമിന്റെ പത്തു വിക്കറ്റുകളും നഷ്ടപ്പെടുകയോ, നിശ്ചിത ദിവസങ്ങൾക്കപ്പുറത്തേക്ക് മത്സരം നീളുകയോ, ടീം ഡിക്ലയർ ചെയ്യുകയോ, വിജയം ലക്ഷ്യമാക്കി ബാറ്റു ചെയ്യുന്ന ടീം ആദ്യം ബാറ്റു ചെയ്ത ടീമിന്റെ സ്കോർ മറികടക്കുകയോ ചെയ്യുമ്പോൾ ആ ഇന്നിങ്സ് അവസാനിച്ചതായി കണക്കാക്കും. ഏകദിന മത്സരങ്ങളിൽ 50 ഓവറുകൾ പൂർത്തിയാക്കപ്പെടുകയോ, വിജയം ലക്ഷ്യമാക്കി ബാറ്റു ചെയ്യുന്ന ടീം ആദ്യം ബാറ്റു ചെയ്ത ടീമിന്റെ സ്കോർ മറികടക്കുകയോ, പത്തു വിക്കറ്റുകൾ നഷ്ടപ്പെടുകയോ ചെയ്യുമ്പോൾ ഇന്നിങ്സ് പൂർത്തിയാകുന്നു. ടെസ്റ്റ് ക്രിക്കറ്റിൽ ആദ്യ ഇന്നിങ്സിൽ ആദ്യം ബാറ്റ് ചെയ്ത ടീമിനെക്കാൾ നിശ്ചിത തോതിൽ കുറവ് റൺസ് സ്കോർ ചെയ്ത, രണ്ടാമത് ബാറ്റ് ചെയ്യുന്ന ടീമിനോട് തുടർച്ചയായി അവരുടെ രണ്ടാമത്തെ ഇന്നിങ്സ് കളിക്കാൻ ആദ്യ ടീമിന് ആവശ്യപ്പെടാം. ഇതിനെയാണ് ഫോളോ ഓൺ എന്ന് പറയുന്നത്. പന്ത് ഡെഡ് ആയിരിക്കുന്ന ഏത് സമയത്തും ബാറ്റിങ്ങ് ടീമിന്റെ ക്യാപ്റ്റന് ഇന്നിങ്സ് ഡിക്ലയർ ചെയ്യാൻ അനുവാദമുണ്ട്, അതുപോലെ ഇന്നിങ്സ് ആരംഭിക്കുന്നതിന് മുൻപ് ഇന്നിങ്സ് ഉപേക്ഷിക്കാനും ക്യാപ്റ്റന് തീരുമാനമെടുക്കാൻ സാധിക്കും. ഓരോ ദിവസത്തെയും കളികകൾ തമ്മിൽ ഇടവേളകൾ ഉണ്ട്, ഇത് കൂടാതെ ഇന്നിങ്സ് അവസാനിക്കുമ്പോഴും, ഉച്ചഭക്ഷണസമയത്തും, വെള്ളം കുടിക്കാനുമെല്ലാം ഇടവേളകൾ നൽകാറുണ്ട്. ഇടവേള കളുടെ സമയവും ദൈർഘ്യവും സംബന്ധിച്ച് കളി ആരംഭിക്കുന്നതിനുമുൻപ് തന്നെ ധാരണയിലെത്താറുണ്ട്. ഒരു ഇടവേളക്കു ശേഷം കളി ആരംഭിക്കുന്നത് അമ്പയർ പ്ലേ എന്ന് പറഞ്ഞതിന് ശേഷം മാത്രമാണ്, അതുപോലെ "ടൈം" എന്ന് പറഞ്ഞതിനുശേഷമാണ് കളി അവസാനിപ്പിക്കുന്നത്. കളിതുടങ്ങുന്നതുന് മുൻപോ അവസാനിച്ച് ശേഷമോ മാത്രമേ ഫീൽഡിൽ പരിശീലനം ചെയ്യാൻ കളിക്കാർക്ക് അനുവാദമുള്ളു. അമ്പയറിന്റെ അനുവാദത്തോടെ മാത്രമേ ബൗളർ ട്രയൽ റണ്ണപ് എടുക്കുവാൻ പാടുള്ളു.
ബാറ്റ്സ്മാനെ പുറത്താക്കുന്നതിനുള്ള രീതികളെ സംബന്ധിക്കുന്നത്
ബാറ്റ്സ്മാൻ ഔട്ടാണെന്ന് ഫീൽഡർമാർ കരുതുന്നെങ്കിൽ അവർ അടുത്തപന്ത് എറിയുന്നതിനുമുമ്പ് അമ്പയറോട് ഹൗസ് ദാറ്റ്? എന്ന് ചോദിക്കണം. അവരുടെ അപ്പീലിന്മേൽ അമ്പയർ ബാറ്റ്സ്മാൻ ഔട്ടാണോ, നോട്ടൗട്ടാണോ എന്ന് അന്തിമ തീരുമാനം സ്വീകരിക്കും. ബൗൾഡ് ഉൾപ്പെടെയുള്ള എല്ലാ തരത്തിലുള്ള പുറത്താകലുകൾക്കും ഫീൽഡിങ് ടീം അപ്പീൽ ചെയ്യണം എന്നാണ് നിയമമെങ്കിലും അത്തരം സാഹചര്യങ്ങളിൽ ഫീൽഡിങ് ടീമിന്റെ അപ്പീലിനും, അമ്പയറുടെ തീരുമാനത്തിനും കാത്തുനിൽക്കാതെ ബാറ്റ്സ്മാൻ കളിക്കളത്തിനു പുറത്തുപോകാറാണ് പതിവ്. വിക്കറ്റ് ഭേദിക്കപ്പെടുമ്പോഴാണ് മിക്കവാറും തരത്തിലുള്ള പുറത്താകലുകൾ സംഭവിക്കുന്നത്. കളിക്കിടെ പന്തിനാലോ, ബാറ്റ്സ്മാനാലോ, ഫീൽഡറിന്റെ പന്ത് പിടിച്ചിരിക്കുന്ന കൈയ്യാലോ വിക്കറ്റ് ഭേദിക്കപ്പെടുകയും, കുറഞ്ഞത് ഒരു ബെയിലെങ്കിലും നിലത്ത് വീഴുകയും ചെയ്യുമ്പോഴാണ് ഇത് സംഭവിക്കുന്നത്. ബാറ്റ്സ്മാൻ ഗ്രൗണ്ടിന്റെ പുറത്താണെങ്കിൽ റൺ ഔട്ട് മുഖേനയോ, സ്റ്റമ്പിങ് മുഖേനയോ അയാളെ പുറത്താക്കാൻ സാധിക്കും. ബാറ്റ്സ്മാന്റെ ഏതെങ്കിലും ശരീരഭാഗമോ, അയാളുടെ ബാറ്റോ പോപ്പിങ് ക്രീസിന്റെ ഉള്ളിലാണെങ്കിൽ അയാൾ തന്റെ ഗ്രൗണ്ടിലാണ് എന്ന് പറയാം. രണ്ടു ബാറ്റ്സ്മാന്മാരും പിച്ചിന്റെ മധ്യത്തിലാകുകയും, ഏതെങ്കിലും ഒരു എൻഡിലെ വിക്കറ്റ് തകർക്കപ്പെടുകയും ചെയ്താൽ ആ എൻഡിനോട് ഏറ്റവും സമീപത്തുള്ള ബാറ്റ്സ്മാൻ പുറത്തായതായി വിധിക്കപ്പെടും.
ബാറ്റ്സ്മാൻ പുറത്താകുന്ന മാർഗങ്ങളെ സംബന്ധിക്കുന്നത്
ഒരു ബൗളർ എറിഞ്ഞ പന്ത് ബാറ്റ്സ്മാന് അടിച്ചകറ്റാനോ, പ്രതിരോധിക്കാനോ കഴിയാതെ, ബാറ്റിലോ, ശരീരത്തിലോ സ്പർശിച്ചോ, അല്ലാതെയോ പിന്നിലെ വിക്കറ്റ് തകർത്താൽ ആ ബാറ്റ്സ്മാൻ ബൗൾഡ് ആയി പുറത്താകുന്നു. ഒരു ബാറ്റ്സ്മാൻ പുറത്തായതിനുശേഷം 3 മിനിറ്റിനുള്ളിൽ അടുത്ത ബാറ്റ്സ്മാൻ കളിക്കാൻ തയ്യാറായി ക്രീസിൽ എത്തിയില്ലെങ്കിൽ അയാൾ ഔട്ട് ആയതായി പ്രഖ്യാപിക്കപ്പെടുന്നു. ബാറ്റ്സ്മാന്റെ ബാറ്റിലോ, ബാറ്റ് പിടിച്ചിരിക്കുന്ന ഗ്ലൗവിലോ കൊള്ളുന്ന പന്ത് ഗ്രൗണ്ടിൽ സ്പർശിക്കുന്നതിനുമുമ്പ് ഏതെങ്കിലുമൊരു ഫീൽഡർ പിടിയിലൊതുക്കിയാൽ ആ ബാറ്റ്സ്മാൻ ക്യാച്ചിലൂടെ പുറത്തായതായി പ്രഖ്യാപിക്കപ്പെടുന്നു. ബാറ്റ് പിടിക്കാത്ത കൈകൾ കൊണ്ട്, ബൗളിങ് ടീമിന്റെ അനുമതിയില്ലാതെ ഒരു ബാറ്റ്സ്മാൻ മനഃപൂർവം പന്തിനെ സ്പർശിക്കുമ്പോൾ ഹാൻഡിൽ ദ് ബോൾ നിയമപ്രകാരം അയാളെ ഔട്ടാക്കാൻ സാധിക്കും. കളിക്കിടെ ഒരു ബാറ്റ്സ്മാന്റെ ശരീരത്തിലോ ബാറ്റിലോ കൊണ്ട പന്ത് ഏതെങ്കിലും ഫീൽഡറുടെ കൈയ്യിലെത്തുന്നതിനുമുൻപ്, ബാറ്റ് പിടിക്കാത്ത കൈ ഒഴികെ ഏതെങ്കിലും ശരീരഭാഗങ്ങൾ കൊണ്ടോ ബാറ്റ് കൊണ്ടോ, വിക്കറ്റ് സംരക്ഷിക്കുന്നതിന് ഒഴികെ, മനഃപൂർവ്വം തട്ടിയിടുകയോ അടിക്കുകയോ ചെയ്താൽ ഹിറ്റ് ദ് ബോൾ റ്റ്വൈസ് നിയമപ്രകാരം ഫീൽഡിങ് ടീമിന്റെ അപ്പീലിന്മേൽ അയാളെ പുറത്താക്കാം കളിക്കിടെ ബാറ്റ്സ്മാന്റെ ബാറ്റ് സ്പർശിച്ചതു മൂലമോ, ഏതെങ്കിലും ശരീരഭാഗങ്ങൾ സ്പർശിച്ചത് മൂലമോ വിക്കറ്റ് വീഴപ്പെട്ടാൽ ആ ബാറ്റ്സ്മാൻ ഹിറ്റ് വിക്കറ്റ് മുഖേന ഔട്ട് ആയതായി പ്രഖ്യാപിക്കപ്പെടുന്നു. ബാറ്റ്സ്മാന്റെ ശരീരഭാഗങ്ങൾ എന്നതിൽ ധരിച്ചിരിക്കുന്ന ജഴ്സിയും, ശരീരത്തിൽ ധരിച്ചിരിക്കുന്ന സുരക്ഷാ ഉപകരണങ്ങളും, ഗ്ലൗ പോലെയുള്ള വസ്തുക്കളും ഉൾപ്പെടുന്നു. ബോളർ എറിയുന്ന പന്ത് ബാറ്റ്സ്മാന്റെ ബാറ്റിൽ സ്പർശിക്കുന്നതിനു പകരം സ്റ്റമ്പിനു മുന്നിൽ നിലയുറപ്പിച്ചിരിക്കുന്ന കാലിലോ, ശരീരഭാഗങ്ങളിലോ പതിക്കുമ്പോഴാണ് ഈ പുറത്താക്കൽ രീതിക്കു സാധ്യത തെളിയുന്നത്. ബാറ്റ്സ്മാന്റെ പാഡിലോ, ശരീരത്തിലോ തട്ടിയില്ലായിരുന്നെങ്കിൽ അതു നേരെ വിക്കറ്റിൽ പതിക്കുമായിരുന്നോ എന്നു നിർവചിച്ചാണ് അമ്പയർ പുറത്താക്കൽ തീരുമാനമാനമെടുക്കുന്നത് ഒരു ബാറ്റ്സ്മാൻ തന്റെ വാക്കുകൾകൊണ്ടോ, പ്രവർത്തികൾകൊണ്ടോ എതിർടീമിന് തടസ്സമുണ്ടാക്കിയാൽ ഈ നിയമപ്രകാരം അയാളെ പുറത്താക്കാം. കളിക്കിടെ ക്രീസിൽനിന്ന് ഏതെങ്കിലും കാരണങ്ങൾ മൂലം പുറത്തിറങ്ങുന്ന ബാറ്റ്സ്മാനെ ഔട്ടാക്കാനായി ബൗളറോ, ഏതെങ്കിലും ഫീൽഡർമാരോ പ്രസ്തുത വശത്തെ വിക്കറ്റ് പന്തുപയോഗിച്ച് തകർക്കുന്നു. ഇങ്ങനെ സംഭവിക്കുന്ന ഔട്ടുകൾക്കാണ് റൺ ഔട്ട് എന്ന് പറയുന്നത്. ഒരു ബാറ്റ്സ്മാൻ പന്തിനെ അടിച്ചകറ്റാനുള്ള ശ്രമത്തിനിടെയോ മറ്റെന്തെങ്കിലും കാരണങ്ങൾക്കൊണ്ടോ ക്രീസിനു പുറത്തിറങ്ങിയാൽ വിക്കറ്റ് കീപ്പറിന് തന്റെ കൈയ്യിലിരിക്കുന്ന പന്തുപയോഗിച്ച് വിക്കറ്റ് തകർത്ത് അയാളെ സ്റ്റംപ് ചെയ്ത് പുറത്താക്കാം.
ഫീൽഡർമാരെ സംബന്ധിക്കുന്നത്
ലഘുചിത്രം|വലത്ത്‌|സ്പിൻ ബൗളർക്കുവേണ്ടി നിൽക്കുന്ന വിക്കറ്റ് കീപ്പറിന്റെ പൊസിഷൻ ബൗളിങ് ടീമിൽ, ബാറ്റ്സ്മാന്റെയും, സ്റ്റമ്പിന്റെയും പിന്നിൽ നിൽക്കാൻ നിയോഗിക്കപ്പെട്ട ഫീൽഡറാണ് വിക്കറ്റ് കീപ്പർ. ഗ്ലൗകളും, പുറമേയുള്ള കാൽപാഡുകളും ഉപയോഗിക്കാൻ അനുവാദമുള്ള ഒരേയൊരു ഫീൽഡറാണ് വിക്കറ്റ് കീപ്പർ. ബൗളിങ് ടീമിലെ പതിനൊന്നു കളിക്കാരും ഫീൽഡർമാരാണ്. പന്ത് തടയാനും, ബൗണ്ടറികൾ തടയാനും, ബാറ്റ്സ്മാനെ ക്യാച്ചിലൂടെയും, റൺ ഔട്ടിലൂടെയും പുറത്താക്കാനും ഗ്രൗണ്ടിന്റെ വിവിധ ഭാഗങ്ങളിൽ നിയോഗിക്കപ്പെടുന്ന കളിക്കാരാണ് ഫീൽഡർമാർ.
അപ്പന്റിക്സുകൾ
മേല്പറഞ്ഞവയോടൊപ്പം 5 അപ്പന്റിക്സുകളും ക്രിക്കറ്റ് നിയമങ്ങളിൽ ഉൾപ്പെട്ടിരിക്കുന്നു
അവലംബം
വർഗ്ഗം:ക്രിക്കറ്റിലെ നിയമങ്ങൾ
ഇഷ തൽവാർ
സംവിധായകനായും നിർമ്മാതാവായും അഭിനേതാവായും ബോളിവുഡിൽ മുപ്പത് വർഷങ്ങളായി നിലകൊള്ളുന്ന വിനോദ് തൽവാറിന്റെ പുത്രി. 2012-ൽ പുറത്തിറങ്ങിയ "തട്ടത്തിൻ മറയത്ത്" എന്ന മലയാളചലച്ചിത്രത്തിലൂടെയാണ് ഇഷയെ മലയാള പ്രേക്ഷകർ പരിചയപ്പെട്ടു തുടങ്ങിയത്. 2000ൽ "ഹമാര ദിൽ ആപ്കെ പാസ്‌ ഹേ" എന്ന ഹിന്ദി ചലചിത്രത്തിലൂടെ ബാലതാരമായിട്ടാണ് സിനിമാ രംഗത്തെക്കെത്തിയത്.
ജീവിതരേഖ
മുംബൈയിൽ ജനിച്ചുവളർന്ന ഇഷ മുംബൈയ് സെന്റ് സേവ്യേർസ് കോളേജിൽ നിന്ന് 2008ൽ ബിരുദവും തുടർന്ന് മുംബൈയിലെ തന്നെ ഡാൻസ് കമ്പനിയായ “ടെറൻസ് ലൂയിസിൽ” കണ്ടെമ്പററി ഡാൻസ് പരിശീലനവും തുടർന്ന് ജോലിയും ചെയ്തിരുന്നു. കുടുംബത്തിൽ അഭിനയം പുതുമ അല്ലാത്ത ഇഷ രണ്ട് വർഷക്കാലം മോഡലിംഗിനും ശേഷം സിനിമയിൽ നല്ലൊരു തുടക്കത്തിനു വേണ്ടി കാത്തിരുന്നതിനു ശേഷമാണ് അഭിനയപ്രാധാന്യമുള്ളൊരു വേഷം തിരഞ്ഞെടുത്ത് മലയാളത്തിലെത്തുന്നത്. രണ്ട് മാസത്തെ വോയിസ് ടെക്നിക്കുകളും മലയാള ഭാഷാ പരിശീനത്തിനും ശേഷമാണ് വിനീത് ശ്രീനിവാസന്റെ "തട്ടത്തിൻ മറയത്തിലെ" നായികയായ “ആയിഷ" എന്ന കഥാപാത്രത്തെ അവതരിപ്പിച്ചത്.
അവലബം
വർഗ്ഗം:മലയാളചലച്ചിത്രനടിമാർ വർഗ്ഗം:ഡിസംബർ 22-ന് ജനിച്ചവർ വർഗ്ഗം:1987-ൽ ജനിച്ചവർ
കോമൺവെൽത്ത് രാഷ്ട്രത്തലവന്മാരുടെ ഉച്ചകോടി
കോമൺവെൽത്ത് രാഷ്ട്രത്തലവന്മാരുടെ രണ്ടുവർഷത്തിലൊരിക്കൽ ചേരുന്ന ഉച്ചകോടിയാണ് കോമൺവെൽത്ത് ഹെഡ്സ് ഓഫ് ഗവൺമെന്റ് മീറ്റിംഗ് (ചോഗം).
പുറം കണ്ണികൾ
വർഗ്ഗം:കോമൺവെൽത്ത് സമ്മേളനങ്ങൾ
ടൈംഡ് ഔട്ട്
ക്രിക്കറ്റ് കളിയിൽ ബാറ്റ്സ്മാൻ പുറത്താകുന്ന ഒരു രീതിയാണ് ടൈംഡ് ഔട്ട്. ഒരു ബാറ്റ്സ്മാൻ പുറത്തായതിനുശേഷം 3 മിനിറ്റിനുള്ളിൽ അടുത്ത ബാറ്റ്സ്മാൻ കളിക്കാൻ തയ്യാറായി ക്രീസിൽ എത്തിയില്ലെങ്കിൽ അയാൾ ഔട്ട് ആയതായി പ്രഖ്യാപിക്കപ്പെടുന്നു. ക്രിക്കറ്റ് നിയമങ്ങളിൽ 31-ആം നിയമമാണ് ടൈംഡ് ഔട്ടിനെപ്പറ്റി വിവരിക്കുന്നത്. അന്താരാഷ്ട്ര ക്രിക്കറ്റിൽ ഇതേ വരെ ഈ നിയമം ഉപയോഗിക്കപ്പെട്ടിട്ടില്ല, അതിനാൽ ഏറ്റവും പ്രചാരം കുറഞ്ഞ പുറത്താകൽ രീതിയായി ഇത് അറിയപ്പെടുന്നു.
ഫസ്റ്റ് ക്ലാസ്സ് ക്രിക്കറ്റിൽ
ഫസ്റ്റ്-ക്ലാസ്സ് ക്രിക്കറ്റിൽ ഇതേ വരെ 4 കളിക്കാർ ഈ നിയമപ്രകാരം പുറത്തായിട്ടുണ്ട്;
അവലംബം
വർഗ്ഗം:ക്രിക്കറ്റിലെ നിയമങ്ങൾ വർഗ്ഗം:ക്രിക്കറ്റിലെ സാങ്കേതിക പദങ്ങൾ
ആബി കെല്ലി
1830 മുതൽ 1870 വരെ സജീവമായിരുന്ന ഒരു അമേരിക്കൻ അടിമത്വ വിരുദ്ധ പോരാളിയും സമൂലപരിഷ്‌കരണവാദിയുമായിരുന്നു ആബി കെല്ലി ഫോസ്റ്റർ (ജനുവരി 15, 1811 - ജനുവരി 14, 1887). സ്വാധീനമുള്ള അമേരിക്കൻ ആന്റി-സ്ലേവറി സൊസൈറ്റിയുടെ ധനസമാഹർത്താവും, ലക്ചററും കമ്മിറ്റി ഓർഗനൈസറും ആയിരുന്നു. അവിടെ വില്യം ലോയ്ഡ് ഗാരിസണും മറ്റ് തീവ്രവാദികളുമായി സഹകരിച്ച് പ്രവർത്തിച്ചു. സഹ അടിമത്വ വിരുദ്ധ പോരാളിയും പ്രഭാഷകനുമായ സ്റ്റീഫൻ സൈമണ്ട്സ് ഫോസ്റ്ററിനെ അവർ വിവാഹം കഴിച്ചു. ഇരുവരും സ്ത്രീകൾക്ക് തുല്യ അവകാശങ്ങൾക്കും അമേരിക്കയിൽ അടിമകളായ ആഫ്രിക്കക്കാർക്കും വേണ്ടി പ്രവർത്തിച്ചു.
മസാച്യുസെറ്റ്സിലെ വോർസെസ്റ്ററിലെ ലിബർട്ടി ഫാമിന്റെ മുൻ ഭവനത്തെ ദേശീയ ചരിത്ര ലാൻഡ്മാർക്ക് ആയി തിരഞ്ഞെടുത്തു.
ആദ്യകാലജീവിതം
1811 ജനുവരി 15 ന് മസാച്യുസെറ്റ്സിലെ പെൽഹാമിലെ കർഷകരായ വിംഗിന്റെയും ലിഡിയ കെല്ലിയുടെയും ഏഴാമത്തെ മകളായി അബിഗയിൽ (ആബി) കെല്ലി ജനിച്ചു. കെല്ലി വോർസെസ്റ്ററിലെ കുടുംബ ഫാമുകളെ സഹായിച്ചുകൊണ്ട് വളർന്നു. അവിടെ അവർക്ക് സ്നേഹനിർഭരമായ, എന്നാൽ കർശനമായ ക്വേക്കർ ശിക്ഷണം ലഭിച്ചു. അടുത്തുള്ള മസാച്യുസെറ്റ്സിലെ ഓക്സ്ബ്രിഡ്ജിൽ നടന്ന ക്വേക്കർ മീറ്റിംഗിലെ അംഗങ്ങളായിരുന്നു കെല്ലിയും കുടുംബവും. വോർസെസ്റ്ററിലെ ടാറ്റ്നക്ക് വിഭാഗത്തിലെ ഒറ്റമുറി സ്കൂളിലാണ് അവർ വിദ്യാഭ്യാസം ആരംഭിച്ചത്. ഫോസ്റ്ററിന്റെ മകൾ പിന്നീട് എഴുതി ആബി "വോർസെസ്റ്ററിലെ പെൺകുട്ടികൾക്കായുള്ള മികച്ച സ്വകാര്യ സ്കൂളിൽ ചേർന്നു." 1826-ൽ വോർസെസ്റ്ററിൽ പെൺകുട്ടികൾക്ക് ഹൈസ്‌കൂൾ ഇല്ലാത്തതിനാൽ മാതാപിതാക്കൾക്ക് ഒരു സ്വകാര്യ സെമിനാരിയിലെ ചെലവു വഹിക്കാൻ കഴിയാത്തതിനാൽ കെല്ലി റോഡ് ഐലൻഡിലെ പ്രൊവിഡൻസിലുള്ള ന്യൂ ഇംഗ്ലണ്ട് ഫ്രണ്ട്സ് ബോർഡിംഗ് സ്‌കൂളിൽ വിദ്യാഭ്യാസം തുടർന്നു. സ്കൂളിന്റെ ഒന്നാം വർഷത്തിനുശേഷം, കെല്ലി രണ്ടുവർഷത്തോളം തന്റെ വിദ്യാഭ്യാസം തുടരുന്നതിന് മതിയായ പണം സമ്പാദിക്കാൻ പഠിപ്പിച്ചു. താരതമ്യേന മിതമായ സാമ്പത്തിക നിലയിലുള്ള ഏതൊരു ന്യൂ ഇംഗ്ലണ്ട് വനിതയ്ക്കും നേടാൻ കഴിയുമെന്ന് പ്രതീക്ഷിക്കാവുന്ന ഏറ്റവും ഉയർന്ന വിദ്യാഭ്യാസം നേടിയ അവർ 1829-ൽ തന്റെ അവസാന സ്കൂൾ വിദ്യാഭ്യാസത്തിൽ പങ്കെടുത്തു.
പ്രാദേശിക സ്കൂളുകളിൽ പഠിപ്പിക്കുന്നതിനായി എബി മാതാപിതാക്കളുടെ വീട്ടിലേക്ക് മടങ്ങി. 1835-ൽ മിൽബറിയിലെ അവരുടെ പുതിയ വീട്ടിലേക്ക് മാറാൻ മാതാപിതാക്കളെ സഹായിച്ചു. പിന്നീട് 1836-ൽ അവർ മസാച്യുസെറ്റ്സിലെ ലിന്നിലേക്ക് മാറി. അവിടെ ഒരു പ്രാദേശിക സ്കൂളിൽ പഠിപ്പിച്ചു. ഭക്ഷണ നിയന്ത്രണം, സംയമനം, സമാധാനം, അടിമത്തം എന്നിവയെക്കുറിച്ചുള്ള ആശയങ്ങൾ പ്രസംഗിച്ച സഹ ക്വാക്കർമാരെ അവർ അവിടെ കണ്ടുമുട്ടി. സിൽവസ്റ്റർ ഗ്രഹാമിന്റെ ആരോഗ്യ സിദ്ധാന്തങ്ങളിൽ അവർക്ക് താൽപ്പര്യമുണ്ടായി. അബോലിഷനിസ്റ്റ് പ്രസിദ്ധീകരണമായ ദി ലിബറേറ്ററിന്റെ എഡിറ്ററായ വില്യം ലോയ്ഡ് ഗാരിസന്റെ ഒരു പ്രഭാഷണം കേട്ടതിന് ശേഷം അടിമത്തം നിർത്തലാക്കുന്നതിൽ അവർക്ക് പൊതുവായ താൽപ്പര്യം ലഭിച്ചു. കെല്ലി ലിന്നിലെ സ്ത്രീ അടിമത്ത വിരുദ്ധ സൊസൈറ്റിയിൽ ചേർന്നു. കൊളംബിയ ഡിസ്ട്രിക്റ്റിലെ അടിമത്തം അവസാനിപ്പിക്കാൻ ഫെഡറൽ ഗവൺമെന്റിനുള്ള നിവേദനങ്ങൾക്കായി ഒപ്പ് ശേഖരണത്തിന് ചുമതലപ്പെടുത്തിയ ഒരു കമ്മിറ്റിയിലേക്ക് ഉടൻ തിരഞ്ഞെടുക്കപ്പെട്ടു. കെല്ലി ആവേശപൂർവ്വം തന്റെ ചുമതല നിർവഹിക്കുകയും 1837-ൽ ലിനിലെ പകുതിയോളം സ്ത്രീകളുടെ ഒപ്പുകൾ ശേഖരിക്കുകയും ചെയ്തു.
ലോസ് ഇൻകാസ്
1956 ൽ പാരീസിൽ രൂപീകൃതമായ ആൻഡിയൻ നാടോടി സംഗീത ഗ്രൂപ്പാണ് ഉറുബാംബ എന്നറിയപ്പെടുന്ന ലോസ് ഇൻകാസ്. അർജന്റീനിയൻ സംഗീതജ്ഞൻ ജോർഗെ മിൽച്ചെർഗ് (ജനനം:1928 സെപ്റ്റംബർ 5) ലോസ് ഇൻകാൻസിന്റെ ("എൽ ഇൻക", പിന്നീട് ഉറുബാംബ ) സ്ഥാപകനായി അറിയപ്പെടുന്നു. എൽ കൊണ്ടൊർ പാസ(ഇഫ് ഐ കുഡ്) എന്ന ഗാനത്തിന്റെ സൈമൺ ആൻഡ് ഗാർഫങ്കൽ പതിപ്പിലൂടെയാണ് ഇവർ വടക്കേ അമേരിക്കയിൽ പ്രശസ്തരായത്.
ആബി കെല്ലി
പുറംകണ്ണികൾ
വർഗ്ഗം:1811-ൽ ജനിച്ചവർ വർഗ്ഗം:1887-ൽ മരിച്ചവർ വർഗ്ഗം:അമേരിക്കൻ അടിമത്ത നിരോധന പ്രവർത്തകർ
ലോസ് ഇൻകാസ്
പിന്നീട് ഉറുബാംബ എന്ന പേരിൽ സൈമൺന്റെ ആദ്യ സോളോ ആൽബമായ പോൾ സൈമണിൽലെ ഡങ്കൻ എന്ന ഗാനത്തിൽ സഹകരിച്ചു. 1970 കളുടെ തുടക്കത്തിൽ സൈമണോടൊപ്പം ലൈവ് റെയ്മിൻ എന്ന ആൽബത്തിൽ പ്രത്യക്ഷപ്പെടുകയും പര്യടനം നടത്തുകയും ചെയ്തു. പിൽക്കാലത്ത് അവരുടെ യഥാർഥ പേരായ ലോസ് ഇൻകാസ് എന്ന പേരിൽ തന്നെ ഒട്ടേറെ ആൽബങ്ങൾ പുറത്തിറക്കി.
പുറത്തേക്കുള്ള കണ്ണികൾ
വർഗ്ഗം:Pages with unreviewed translations
വസന്ത് കുമാർ
മലയാള ചലച്ചിത്രരംഗത്തെ ഛായാഗ്രാഹകൻ എന്ന നിലയിൽ പ്രശസ്തനാണ് വസന്ത് കുമാർ. 1979ൽ പുറത്തിറങ്ങിയ നീയോ ഞാനോ ആണ് ആദ്യ ചിത്രം.തുടർന്ന് 40ഓളം സിനിമകൾക്കും 20ഓളം പരസ്യചിത്രങ്ങൾക്കും ഇദ്ദേഹം ക്യാമറ ചലിപ്പിച്ചിട്ടുണ്ട്.
പെയിന്റിങ്ങിൽ കുട്ടിക്കാലം മുതൽതല്പരനായിരുന്നു. ദൽഹി യൂണിവേഴ്സിറ്റിയിൽ ബിരുദവും   പൂനെ ഫിലിം ഇൻസ്റ്റിട്യൂട്ടിൽ നിന്നും ഛായാഗ്രഹണത്തിൽ ഡിപ്ലോമയുമെടുത്തു.
ഭരതൻ സംവിധാനം ചെയ്ത ഓർമ്മക്കായ് എന്ന ചിത്രത്തിലൂടെ 1982ൽ മികച്ച ഛായാഗ്രാഹകനുള്ള സംസ്ഥാന അവാർഡ് കരസ്ഥമാക്കി. നീ കേൾക്കുവാനായ് എന്ന ആൽബത്തിൽ ഒരു ഗാനവും എഴുതിയിട്ടുണ്ട്
അവലംബം
വർഗ്ഗം:മലയാളചലച്ചിത്ര ഛായാഗ്രാഹകർ വർഗ്ഗം:പൂനെ ഫിലിം ഇൻസ്റ്റിറ്റ്യൂട്ടിലെ പൂർവ വിദ്യാർത്ഥികൾ വർഗ്ഗം:മികച്ച ഛായാഗ്രാഹകനുള്ള കേരളസംസ്ഥാന ചലച്ചിത്ര പുരസ്കാരം ലഭിച്ചവർ
നീയോ ഞാനോ
പി. ചന്ദ്രകുമാർ സംവിധാനം ചെയ്ത് എം. മണി നിർമ്മിച്ച 1979-ലെ ഇന്ത്യൻ മലയാളം ചിത്രമാണ് നീയോ ഞാനോ. എം.ജി. സോമൻ, സുകുമാരൻ, അംബിക എന്നിവരാണ് ചിത്രത്തിലെ പ്രധാന കഥാപാത്രങ്ങളെ അവതരിപ്പിക്കുന്നത്. ചിത്രത്തിന് സംഗീതം നൽകിയിരിക്കുന്നത് ശ്യാമാണ്. സത്യൻ അന്തിക്കാട് പാട്ടുകളെഴുതി. വസന്തകുമാർ കാമറ ചലിപ്പിച്ച ആദ്യ ചലച്ചിത്രമാണിത്.
ഗാനങ്ങൾ
== അവലംബം ==
പുറംകണ്ണികൾ
വർഗ്ഗം:1970-കളിൽ പുറത്തിറങ്ങിയ മലയാളചലച്ചിത്രങ്ങൾ വർഗ്ഗം:ഇന്ത്യൻ ചലച്ചിത്രങ്ങൾ വർഗ്ഗം:1979-ൽ പുറത്തിറങ്ങിയ ചലച്ചിത്രങ്ങൾ വർഗ്ഗം:സത്യൻ അന്തിക്കാട്-ശ്യാം ഗാനങ്ങൾ വർഗ്ഗം:സത്യൻ അന്തിക്കാടിന്റെ ഗാനങ്ങൾ വർഗ്ഗം:ശ്യാം സംഗീതം പകർന്ന ചലച്ചിത്രങ്ങൾ വർഗ്ഗം:പി. ചന്ദ്രകുമാർ സംവിധാനം ചെയ്ത ചലച്ചിത്രങ്ങൾ വർഗ്ഗം:എം. മണി നിർമ്മിച്ച ചലച്ചിത്രങ്ങൾ വർഗ്ഗം:ജി വെങ്കിട്ടരാമൻ ചിത്രസംയോജനം ചെയ്ത ചലച്ചിത്രങ്ങൾ വർഗ്ഗം:വസന്തകുമാർ കാമറ ചലിപ്പിച്ച ചലച്ചിത്രങ്ങൾ
ഇന്ദിരഗാന്ധി മെമ്മോറിയൽ ഹോസ്പിറ്റൽ
ചരിത്രം
1986 ഒക്ടോബറിൽ ഇന്ത്യൻ പ്രധാനമന്ത്രിയായിരുന്ന രാജീവ് ഗാന്ധിയുടെ മാലദ്വീപ് സന്ദർശനവേളയിലാണ് അന്നത്തെ പ്രസിഡൻറ്റ് മൗമൂൺ അബ്‌ദുൾ ഗയൂമിൻറ്റെ അഭ്യർത്ഥനയനുസരിച്ചു ഇന്ദിരാഗാന്ധിയുടെ സ്മരണാർത്ഥം ഒരു ആതുര ശുശ്രുഷ സ്ഥാപനം നിർമിച്ചുനല്കാം എന്ന്  രാജീവ് ഗാന്ധി വാക്കു കൊടുക്കുന്നത്. അതെ തുടർന്ന് 1988 ൽ ഇന്ത്യയും മാൽദ്വീപും ധാരണകരാറുകൾ  ഒപ്പിടുകയും 1990 ജനുവരി 14 ന് സ്ഥാപനത്തിന് തറക്കല്ലിടുകയും ചെയ്തു.
ഏകദേശം 5 വർഷം കൊണ്ട് പണിപൂർത്തിയായ ആശുപത്രി 1994 ൽ ഇന്ത്യയുടെനഗര വികസന മന്ത്രിയായിരുന്ന ഷീല കൗൾ ഔദ്യോഗികമായി മാലെ  സർക്കാരിന് കൈമാറി. 1995 ഏപ്രിൽ 15 ന്  ഇന്ത്യയുടെ പ്രധാനമന്ത്രിയായിരുന്ന പി.വി നരസിംഹ റാവു ഇന്ദിരാഗാന്ധി സ്മരണികയായ ആതുര ശുശ്രുഷ കേന്ദ്രത്തിൻറ്റെ ഔദ്യോഗിക ഉത്‌ഘാടനം നിർവഹിച്ചു.
വർഗ്ഗം:മാലിദ്വീപിന്റെ ഭൂമിശാസ്ത്രം - അപൂർണ്ണലേഖനങ്ങൾ വർഗ്ഗം:ആശുപത്രികൾ
ഗെല്ലോ
ഗ്രീക്ക് പുരാണത്തിലെ ഗെല്ലോ (പുരാതന ഗ്രീക്ക്: Γελλώ), വന്ധ്യത, ഗർഭം അലസൽ, ശിശുമരണങ്ങൾ എന്നിവയ്ക്ക് കാരണമായി, പ്രത്യുൽപാദന ചക്രത്തിന് ഭീഷണിയുയർത്തിയിരുന്ന ഒരു പെൺ രാക്ഷസിയോ പ്രേതമോ ആണ്. ബൈസന്റൈൻ കാലഘട്ടത്തിൽ, ഗെല്ലൂഡുകൾ (γελλούδες) ജീവിവർഗ്ഗത്തിൻറെ ഒരു വിഭാഗമായാണ് കണക്കാക്കപ്പെട്ടിരുന്നത്. ഗെല്ലൂഡുകൾ ആവേശിച്ച് പൈശാചിക ബാധയുണ്ടായി എന്ന് വിശ്വസിക്കപ്പെട്ടിരുന്ന സ്ത്രീകൾ അക്കാലത്ത് വിചാരണ, ഭൂതോച്ചാടനം എന്നിവയ്ക്ക് വിധേയരായിരുന്നു.
Gyllou, Gylou, Gillo അല്ലെങ്കിൽ Gelu എന്നിവ അതിന്റെ ചില ഇതര രൂപങ്ങളാണ്.
പദോൽപ്പത്തി
രോഗവും മരണവും കൊണ്ടുവരുമെന്ന് വിശ്വസിക്കപ്പെടുന്ന ബാബിലോണിയൻ-അസീറിയൻ പിശാചായ ഗാലുവിൽ നിന്നാണ് ഗെല്ലോ എന്ന പൈശാചിക വിശ്വാസം ഉരുത്തിരിഞ്ഞത്. കാൾ ഫ്രാങ്ക് (1881-1945) മുന്നോട്ടുവച്ച ഈ സിദ്ധാന്തത്തെ എം.എൽ. വെസ്റ്റ്, വാൾട്ടർ ബർകേർട്ട് തുടങ്ങിയവർ പിന്തുണച്ചിരുന്നു. പിൽക്കാലത്തെ സാത്താൻ എന്ന വാക്കാലും ഈ പേര് സംരക്ഷിക്കപ്പെട്ടിട്ടുണ്ട്.
ഗ്രീക്ക് നാടോടി പദോൽപ്പത്തി ഈ പദത്തെ ജെൽ എന്ന മൂലപദവുമായി ബന്ധിപ്പിക്കുന്നു- "ചിരിക്കുക, അല്ലെങ്കിൽ പരിഹസിക്കുക ", എന്ന അർത്ഥത്തിൽ, ഗോർഗോണിന്റെ മുഖത്ത് പലപ്പോഴും കാണപ്പെടുന്ന പൈശാചിക ഭാവത്തിനുള്ള ഒരു പദപ്രയോഗം പോലെ, ബാർബ് പ്രത്യുൽപാദന ഭൂതങ്ങളെ ഉത്ഭവവുമായി ബന്ധിപ്പിച്ചിരിക്കുന്നു. അത്തരം പിശാചുക്കൾ പലപ്പോഴും കടലുമായി ബന്ധപ്പെട്ടിരിക്കുന്നതോ അല്ലെങ്കിൽ അവയിൽ നിന്നാണ് വരുന്നതെന്നോ പറയപ്പെടുന്നു. കൂടാതെ ഭൂതശാസ്ത്രങ്ങൾ ഗില്ലുവിനെ അബിസോയുമായി തിരിച്ചറിയുന്നു. അതിന്റെ പേര് പാതാളം, അഗാധം അല്ലെങ്കിൽ "ആഴം" എന്നിവയുമായും ബന്ധപ്പെട്ടിരിക്കുന്നു.
മെഹ്മ സിംഗ്വാള
പഞ്ചാബ് സംസ്ഥാനത്തെ ലുധിയാന ജില്ലയിലെ ഒരു വില്ലേജാണ് മെഹ്മ സിംഗ്വാള. ലുധിയാന ജില്ല ആസ്ഥാനത്തുനിന്നും 10 കിലോമീറ്റർ അകലെയാണ് മെഹ്മ സിംഗ്വാള സ്ഥിതിചെയ്യുന്നത്. മെഹ്മ സിംഗ്വാള വില്ലേജിന്റെ പരമാധികാരി സർപഞ്ചാണ്. ജനങ്ങൾ തെരഞ്ഞെടുക്കുന്ന പ്രതിനിധിയാണ് സർപഞ്ച്.
ജനസംഖ്യ
2011 ലെ ഇന്ത്യൻ കാനേഷുമാരി വിവരമനുസരിച്ച് മെഹ്മ സിംഗ്വാള ൽ 243 വീടുകൾ ഉണ്ട്. ആകെ ജനസംഖ്യ 1286 ആണ്. ഇതിൽ 684 പുരുഷന്മാരും 602 സ്ത്രീകളും ഉൾപ്പെടുന്നു. മെഹ്മ സിംഗ്വാള ലെ സാക്ഷരതാ നിരക്ക് 75.82 ശതമാനമാണ്. ഇത് സംസ്ഥാന ശരാശരിയായ 75.84 ലും താഴെയാണ്. മെഹ്മ സിംഗ്വാള ലെ 6 വയസ്സിനു താഴെയുള്ള കുട്ടികളുടെ എണ്ണം 119 ആണ്. ഇത് മെഹ്മ സിംഗ്വാള ലെ ആകെ ജനസംഖ്യയുടെ 9.25 ശതമാനമാണ്.
2011 ലെ ജനസംഖ്യാ കണക്കെടുപ്പ് രേഖകൾ പ്രകാരം 352 ആളുകൾ വിവിധ തൊഴിലുകളിൽ ഏർപ്പെട്ടിരിക്കുന്നു. ഇതിൽ 314 പുരുഷന്മാരും 38 സ്ത്രീകളും ഉണ്ട്. 2011 ലെ കാനേഷുമാരി പ്രകാരം 99.15 ശതമാനം ആളുകൾ അവരുടെ ജോലി പ്രധാന വരുമാനമാർഗ്ഗമായി കണക്കാക്കുന്നു എന്നാൽ 61.93 ശതമാനം പേർ അവരുടെ ഇപ്പോഴത്തെ ജോലി അടുത്ത 6 മാസത്തേക്കുള്ള താത്കാലിക വരുമാനമായി കാണുന്നു.
ജാതി
മെഹ്മ സിംഗ്വാള ലെ 620 പേരും പട്ടിക ജാതി വിഭാഗത്തിൽ പെടുന്നു. 0 പേർ പട്ടിക വർഗ്ഗ വിഭാഗത്തിലുള്ളവരാണ്.
മൃദുല സാരാഭായ്
ഒരു ഇന്ത്യൻ സ്വാതന്ത്ര്യസമര സേനാനിയായിരുന്നു മൃദുല സാരാഭായ്(6 മേയ് 1911 - 26 ഒക്റ്റോബർ 1974).
ആദ്യകാല ജീവിതം
വ്യവസായപ്രമുഖനായ അംബാലാൽ സാരാഭായിയുടെയും സരളാദേവിയുടേയും എട്ട് മക്കളിലൊരാളായി അഹമ്മദാബാദിലെ പ്രശസ്തമായ സാരാഭായ് കുടുംബത്തിൽ ജനിച്ചു. ഇന്ത്യൻ ബഹിരാകാശ പദ്ധതിയുടെ പിതാവ് എന്നറിയപ്പെട്ട ശാസ്ത്രജ്ഞൻ വിക്രം സാരാഭായ് സഹോദരനായിരുന്നു. മൃദുലയുടെ സ്കൂൾ വിദ്യാഭ്യാസം വീട്ടിൽ തന്നെയായിരുന്നു. 1928-ൽ ഗുജറാത്ത് വിദ്യാപീഠിൽ കോളേജ് വിദ്യാഭ്യാസം ആരംഭിച്ചുവെങ്കിലും ഉപ്പ് സത്യാഗ്രഹത്തെ തുടർന്ന് അതവസാനിച്ചു. വിദേശോൽപ്പന്നങ്ങൾ ബഹിഷ്കരിക്കുവാനുള്ള ഗാന്ധിജിയുടെ ആഹ്വാനം മൃദുലയെ സ്വാധീനിച്ചു. ഇതേത്തുടർന്ന് വിദേശവിദ്യാഭ്യാസവും അവർ തിരസ്ക്കരിച്ചതായി പറയപ്പെടുന്നു.
ദേശീയപ്രസ്ഥാനത്തിൽ
പത്താം വയസ്സിൽ തന്നെ കുട്ടികളുടെ ദേശീയ പ്രസ്ഥാനമെന്ന നിലക്ക് ഇന്ദിരാ ഗാന്ധി സംഘടിപ്പിച്ച വാനരസേനയിൽ അംഗമായിരുന്നു. 1927-ൽ രാജ്കോട്ടിൽ നടന്ന യൂത്ത് കോൺഫ്രൻസിന്റെ സംഘാടകയായിരുന്നു. ഉപ്പ് സത്യാഗ്രഹത്തിന്റെ സമയത്ത് അവർ കോൺഗ്രസ് സേവാദളിൽ ചേർന്നു. 1934-ൽ ഗുജറാത്തിൽ നിന്നുള്ള എ.ഐ.സി.സി ഡെലിഗേറ്റായി തിരഞ്ഞെടുക്കപ്പെട്ടു. തുടർന്നുള്ള വർഷങ്ങളിൽ മൃദുലയുടെ സ്വതന്ത്ര നിലപാടുകൾ പല നേതാക്കളേയും ചൊടിപ്പിച്ചു. പിന്നീട് പാർട്ടി നാമനിർദ്ദേശം ചെയ്യാൻ വിസമ്മതിച്ചപ്പോൾ സ്വതന്ത്രയായി മത്സരിക്കുകയും വൻ ഭൂരിപക്ഷത്തോടെ വിജയിക്കുകയും ചെയ്തു. 1930-1944 കാലഘട്ടത്തിൽ നിരവധി തവണ ജയിൽവാസം അനുഭവിച്ചിട്ടുണ്ട്. "മൃദുലയെ പോലെ 100 സ്ത്രീകളുണ്ടായിരുന്നുവെങ്കിൽ ഇന്ത്യയിൽ എനിക്കൊരു വിപ്ലവം നടത്താനാകുമായിരുന്നു" എന്ന് മഹാത്മാ ഗാന്ധി പറയുകയുണ്ടായി.
1946-ൽ ജവഹർലാൽ നെഹ്രു അവരെ കോൺഗ്രസ് പാർട്ടിയുടെ ജനറൽ സെക്രട്ടറിമാരിലൊരാളായും കോൺഗ്രസ് വർക്കിങ്ങ് കമ്മറ്റി അംഗമായും നിയമിച്ചു. നവ്‌ഖാലിയിലെ കലാപസമയത്ത് അവർ സ്ഥാനങ്ങൾ രാജിവക്കുകയും ഗാന്ധിജിയോടൊത്ത് കലാപഭൂമിയിൽ പ്രവർത്തിക്കുകയും ചെയ്തു. ഇന്ത്യാ-പാക് വിഭജനസമയത്ത് പഞ്ചാബിൽ കലാപം പൊട്ടിപ്പുറപ്പെട്ടപ്പോൾ മൃദുല അവിടെയെത്തി സമാധാനപ്രവർത്തനങ്ങളിൽ ഏർപ്പെട്ടു. ഈ ശ്രമങ്ങളെ ഇരു രാജ്യങ്ങളിലേയും നേതാക്കൾ പ്രശംസിക്കുകയുണ്ടായി.
സ്വാതന്ത്ര്യാനന്തര ഭാരതത്തിൽ അവർ കോൺഗ്രസ്സുമായി അകന്നു. കാശ്മീർ ഗൂഢാലോചനക്കേസുമായി ബന്ധപ്പെട്ട് തന്റെ സുഹൃത്തായിരുന്ന ഷെയ്ഖ് അബ്ദുള്ളക്ക് വേണ്ടി അവർ ധനസമാഹരണം നടത്തുകയുണ്ടായി. ഈ കേസിൽ വിചാരണ കൂടാതെ കുറച്ചുകാലം അവർക്ക് തടവിൽ കഴിയേണ്ടിവന്നു.
മൃദുല സാരാഭായ്: റിബൽ വിത്ത് എ കോസ് എന്ന പേരിൽ അപർണ്ണ ബസു രചിച്ച ജീവചരിത്രം ഓക്സ്ഫോർഡ് യൂണിവേഴ്സിറ്റി പ്രസ്സ് പ്രസിദ്ധീകരിച്ചു.
അവലംബം
വർഗ്ഗം:സ്വാതന്ത്ര്യസമരസേനാനികൾ വർഗ്ഗം:1911-ൽ ജനിച്ചവർ
രചന (ഫോണ്ട്)
മലയാളഭാഷയിലെ അക്ഷരങ്ങൾ യുണികോഡ് വ്യവസ്ഥയനുസരിച്ച് കമ്പ്യൂട്ടറിൽ ദൃശ്യമാക്കുന്ന ഒരു ലിപി സഞ്ചയമാണു് രചന ഫോണ്ടു്. മലയാളം എഴുതുവാൻ പരമ്പരാഗതമായി ഉപയോഗിച്ചിരുന്ന, എന്നാൽ 1970കൾക്കു ശേഷം പലപ്പോഴും പഴയ ലിപി എന്നു വിളിച്ചുവന്നിരുന്ന, തനതു ലിപികളെ വീണ്ടെടുത്ത് കമ്പ്യൂട്ടർ മാദ്ധ്യമത്തിൽ ആദ്യമായി അവയെ പ്രദർശിപ്പിക്കുവാൻ സജ്ജമാക്കി എന്നതാണു് രചന ഫോണ്ടിന്റെ പ്രത്യേകത.
ആസ്കി രചന
രചന ഫോണ്ട് ആദ്യമായി പ്രത്യക്ഷപ്പെട്ടതു് ആസ്കി ((ASCII) അടിസ്ഥാനമായി നിശ്ചയിക്കപ്പെട്ടിരുന്ന അക്ഷരസ്ഥാനങ്ങൾ (കീ കോഡുകൾ) ഉപയോഗിച്ചായിരുന്നു. അഞ്ചു വ്യത്യസ്ത ഫയലുകളായി 900-ത്തോളം ലിപിരൂപങ്ങൾ ചേർന്നായിരുന്നു ഇതു സാദ്ധ്യമാക്കിയിരുന്നതു്.